PRIJEDLOG

Na temelju članka 30. stavka 7. Zakona o održivom gospodarenju otpadom (Narodne novine br. 94/13, 73/17), članka 4. Uredbe o gospodarenju komunalnim otpadom (Narodne novine br. 50/2017), te temeljem članka 30. Statuta Općine Privlaka (Službeni glasnik Zadarske županije 14/09,14/11,10/13,) općinsko vijeće Općine Privlaka donijelo je dana \_\_\_\_\_\_\_\_\_\_\_\_\_\_\_\_\_\_\_\_\_\_2018.g.:

**ODLUKU**

**o načinu pružanja javne usluge** **prikupljanja miješanog komunalnog otpada i biorazgradivog komunalnog otpada**

(u daljnjem tekstu: Odluka)

**I OPĆE ODREDBE**

Članak 1.

Ovom Odlukom se propisuje način pružanja javne usluge prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada kao i način gospodarenja komunalnim otpadom u vezi s ovom javnom uslugom, adresa reciklažnog dvorišta, način i uvjeti određivanja i obračuna naknade za gradnju građevina za gospodarenje komunalnim otpadom na području Općine Privlaka.

Članak 2.

Cilj ove Odluke je uspostava javnog, kvalitetnog, postojanog i ekonomski učinkovitog sustava sakupljanja komunalnog otpada na području Općine Privlaka u skladu s načelima održivog razvoja, zaštite okoliša, održivog gospodarenja otpadom i zaštitom javnog interesa.

Članak 3.

Ova Odluka sadrži sljedeće:

1. kriterij obračuna količine otpada,
2. standardne veličine i druga bitna svojstva spremnika za sakupljanje otpada,
3. najmanju učestalost odvoza otpada,
4. obračunska razdoblja kroz kalendarsku godinu,
5. područje pružanja javne usluge,
6. opće uvjete ugovora s korisnicima,
7. adresu reciklažnog dvorišta,
8. odredbe o načinu provedbe javne usluge i usluge povezane s javnom uslugom,
9. odredbe o provedbi Ugovora koje se primjenjuju u slučaju nastupanja posebnih okolnosti (elementarna nepogoda, katastrofa i sl.),
10. odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada,
11. odredbe o uvjetima za pojedinačno korištenje javne usluge,
12. odredbe o prihvatljivom dokazu izvršenja usluge za pojedinog korisnika javne usluge,
13. odredbe o cijeni obvezne minimalne javne usluge,
14. način određivanja udjela Korisnika u slučaju kad su Korisnici kućanstva i koriste zajednički spremnik, a nije postignut sporazum o njihovim udjelima,
15. način određivanja udjela Korisnika u slučaju kad su korisnici javne usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima,
16. odredbe o ugovornoj kazni,
17. kriterij za određivanje Korisnika u čije ime Općina Privlaka preuzima obvezu plaćanja cijene za javnu uslugu,
18. odredbe o korištenju javne površine za prikupljanje otpada,
19. odredbe o količini krupnog (glomaznog) otpada (u daljnjem tekstu: glomazni otpad) koji se preuzima u okviru javne usluge,
20. način obračuna naknade za gradnju građevina za gospodarenje komunalnim otpadom.

Članak 4.

Na postupke koji se vode u vezi sa izvršenjem ove Odluke u dijelu koji nije posebno uređen Zakonom o održivom gospodarenju otpadom (Narodne novine 94/13 i 73/17), supsidijarno se primjenjuju odredbe Zakona o općem upravnom postupku ( Narodne novine 47/2009).

**II DAVATELJ JAVNE USLUGE**

Članak 5.

Davatelj javne usluge, usluge povezane s javnom uslugom i usluge koja se pruža na zahtjev korisnika javne usluge iz članka 1. ove Odluke je tvrtka Čistoća d.o.o., Stjepana Radića 33, 23000 Zadar, OIB 84923155727, (u daljnjem tekstu: Davatelj javne usluge).

Davatelj usluge osigurava odvojenu primopredaju biorazgradivog komunalnog otpada, reciklabilnog komunalnog otpada, problematičnog otpada, glomaznog otpada i miješanog komunalnog otpada.

**III KORISNIK JAVNE USLUGE**

Članak 6.

(1)Korisnik javne usluge (u daljnjem tekstu: Korisnik) na području pružanja javne usluge je vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na tog Korisnika i o tome obavijestio davatelja usluge.

(2)Više Korisnika mogu na zahtjev, sukladno međusobnom sporazumu, zajednički nastupati prema Davatelju javne usluge

.

Članak 7.

Korisnik može biti:

1. fizička osoba sa prebivalištem na području Općine Privlaka (1. kategorija Korisnika),
2. fizička osoba sa privremenim boravištem na području Općine Privlaka (2. kategorija Korisnika),
3. fizička i pravna osoba koja na području Općine Privlaka obavlja djelatnost prema Odluci o Nacionalnoj klasifikaciji djelatnosti (3. kategorija Korisnika).

Članak 8.

1. i 2. kategorija Korisnika (fizičke osobe sa prebivalištem i privremenim boravištem na području Općine Privlaka) podijeljena je u sljedeće skupine:

Skupina 1.1. i 2.1. fizičke osobe u kućanstvima

Skupina 1.2. i 2.2. fizičke osobe u kućanstvima koje obavljaju djelatnost iznajmljivanja soba/apartmana/kuća.

Članak 9.

(1)3. kategorija Korisnika (fizičke i pravne osobe koje na području Općine Privlaka obavljaju djelatnost prema Odluci o Nacionalnoj klasifikaciji djelatnosti) je podijeljena u sljedeće skupine:

**Tablica 1.**

|  |  |
| --- | --- |
| 3.1. | Korisnici koji pružaju smještaj u objektu iznajmljivanjem soba/apartmana (hoteli, hosteli, prenoćišta, vile, kuće za odmor i sl. a koji pružaju uslugu pripreme hrane u objektu |
| 3.2. | Korisnici koji pružaju smještaj u objektu iznajmljivanjem soba/apartmana (hoteli, hosteli, prenoćišta, vile, kuće za odmor i sl.) bez usluge pripreme hrane |
| 3.3. | Korisnici koji posjeduju plovne objekte u svrhe nautičkog turizma (plovni objekti za izlete, plovni objekti za krstarenje, plovni objekti za razgledavanje podmorja, plovni objekti na kojima se poslužuje piće i napitci te jednostavna jela na plovnom objektu) i sl. |
| 3.4. | Korisnici koji posjeduju plovne objekte za razgledavanje podmorja, taksi plovila i plovila za najam do 5 metara duljine |
| 3.5. | Luke nautičkog turizma (marina, suha marina), upravitelji komunalne, sportske i luke posebne namjene i sl. |
| 3.6 | Korisnici koji pružaju usluge pripreme hrane iz kategorija restorana, barova, gostionica, zdravljaka, zalogajnica, pečenjarnica, pizzeria, bistroa, slastičarnica, objekata brze prehrane, kavana, pivnica, buffeta, kantina, pub, krčma, caffe bar, konoba, kleti, kušaonica, pripremnica obroka – catering, objekata jednostavnih usluga u kiosku, objekata jednostavnih brzih usluga, objekata jednostavnih usluga u nepokretnom vozilu, objekata jednostavnih usluga u šatoru, objekata jednostavnih usluga na klupi, objekata jednostavnih usluga na kolicima i sl. |
| 3.7. | Korisnici koji pružaju usluge pripreme hrane bez konzumacije hrane na lokaciji (npr. objekti brze prehrane, fast food, pizza cut, pekare i sl.) |
| 3.8. | Kafići, barovi, točionice pića i sl. bez usluga pripreme hrane |
| 3.9. | Uredi, javni uredi, agencije, banke, uredski prostori (državne uprave, županijske i lokalne samouprave, sudova, agencija, pošta, fondova i sl.),osiguravajuća društva, odvjetnički i javnobilježnički uredi, turističke agencije, objekti za igre na sreću, udruge, muzeji, galerije, knjižnice, knjižare, izložbeni prostori, galerije, kina, ambulante, trgovine odjećom i obućom i drugom neprehrambenom robom, kiosci za prodaju tiskovina i duhanskih proizvoda |
| 3.10. | Vjerski, socijalne, humanitarne, kulturne, prosvjetne i sportske ustanove/objekti, domovi za starije osobe |
| 3.11. | Noćni klubovi, noćni bar, disco klub, klubovi za zabavu na otvorenom, organizatori javnih manifestacija (uključujući i turističku zajednicu Općine Privlaka) |
| 3.12. | Kampovi, autokampovi, turistička naselja i sl. |
| 3.13. | Mesnice, ribarnice, prodavaonice mliječnih i suhomesnatih proizvoda, benzinske postaje, supermarketi, trgovine prehrambenom robom, ribarnica, tržnica |
| 3.14. | Obrtničke djelatnosti: frizerski, salon, brijač, kozmetičar, stolar, vodoinstalater, električar, automehaničar, autolimar, bravari, autokaroser, radione za popravak, ribarski obrti, keramičari i sl. |
| 3.15. | Industrijske djelatnosti s proizvodnim pogonima |

(2)Korisnici mogu koristiti individualne ili zajedničke spremnike za miješani komunalni otpad. Zajedničke spremnike koriste Korisnici ako uvjeti pojedinačnog korištenja javne usluge nisu u potpunosti primjenjivi radi tehničkih uvjeta, nepristupačnosti, ograničenja lokacije i tipa nekretnine, neracionalnog povećanja troškova i drugih okolnosti.

(3)Korisnici iz 3. kategorije su dužni proizvodni otpad koji je nastao kao proizvod njihove djelatnosti, zbrinjavati putem ovlaštenog sakupljača uz propisanu prateću dokumentaciju (biorazgradivi otpad, plastična/staklena/metalna ambalaža iz restorana, hotela i drugih objekata gdje se priprema ili prodaje hrana/prehrambeni proizvodi), iznimno putem Davatelja usluge ukoliko je tako ugovoreno, uz naknadu

(4)Davatelj usluge će cjenikom odrediti koeficijente opterećenja sustava miješanim komunalnim otpadom za svaku pojedinu skupinu iz 3. kategorije Korisnika.

(5)Korisnik iznimno može biti i svaka druga fizička osoba – obrtnik ili pravna osoba koja nije navedena u stavku 1. ovog članka, a za koju se utvrdi da je korisnik javne usluge, a koja obavlja djelatnost prema Odluci o Nacionalnoj klasifikaciji djelatnosti.

**IV POJMOVI KOJI SE KORISTE U OVOJ ODLUCI**

Članak 10.

(1) Pojedini pojmovi za potrebe ove Odluke imaju sljedeće značenje:

1. ***ambalaža*** je svaki proizvod, bez obzira na materijal od kojeg je izrađen, koji se koristi za držanje, zaštitu, rukovanje, isporuku i predstavljanje robe, od sirovina do gotovih proizvoda, od proizvođača do potrošača
2. ***animalni otpad*** je otpad pod kojim se podrazumijevaju životinjske lešine, otpad životinjskog podrijetla, sporedne nejestive nusproizvode klanja, krv koja se ne upotrebljava za daljnju preradu, životinjski proizvodi koji nisu valjani za ljudsku prehranu, otpaci iz valionica i sl.
3. ***biootpad*** je biološki razgradiv otpad iz vrtova i parkova, hrana i kuhinjski otpad iz kućanstva, restorana, ugostiteljskih i maloprodajnih objekata i slični otpad iz proizvodnje prehrambenih proizvoda
4. ***biološki razgradivi otpad*** je otpad koji se može razgraditi biološkim aerobnim ili anaerobnim postupkom
5. ***biorazgradivi komunalni otpad*** u okviru javne usluge je bio otpad i otpadni papir i karton **osim proizvodnog otpada** i otpada iz poljoprivrede, šumarstva, a koji u svom sastavu sadrži biološki razgradiv otpad
6. ***boravište*** je mjesto i adresa u Republici Hrvatskoj gdje osoba privremeno boravi, ali se na toj adresi nije trajno nastanila
7. ***cijena javne usluge*** je novčani iznos u kunama za pruženu javnu uslugu prikupljanja miješanog komunalnog otpada i biorazgradivog komunalnog otpada
8. ***električni i elektronički otpad*** ( u daljnjem tekstu EE oprema) su: veliki kućanski uređaji, mali kućanski uređaji, oprema informatičke tehnike, oprema za telekomunikacije, oprema široke potrošnje i foto naponske ploče, rasvjetna oprema, električni i elektronički alati ( osim velikih nepokretnih industrijskih alata), igračke koje sadrže električne ili elektroničke komponente , oprema za razonodu i sportska oprema koje sadrže električne ili elektroničke komponente, medicinski proizvodi koji sadrže električne ili elektroničke komponente
9. ***evidencija o preuzetom komunalnom otpadu*** (u daljnjem tekstu: Evidencija) je evidencija koju vodi Davatelj javne usluge i sadrži podatke o korisniku javne usluge, korištenju javne usluge za obračunsko mjesto, korištenju reciklažnog dvorišta i mobilnog reciklažnog dvorišta i korištenju javne usluge preuzimanja glomaznog otpada
10. ***građevina za gospodarenje otpadom*** je građevina za sakupljanje otpada (skladište otpada, pretovarna stanica i reciklažno dvorište), građevina za obradu otpada i centar za gospodarenje otpadom. Ne smatra se građevinom za gospodarenje otpadom građevina druge namjene u kojoj se obavlja djelatnost oporabe otpada
11. ***građevni otpad*** je otpad nastao prilikom gradnje građevina, rekonstrukcije, uklanjanja i održavanja postojećih građevina, te otpad nastao od iskopanog materijala, koji se ne može bez prethodne oporabe koristiti za građenje građevine zbog kojeg građenja je nastao
12. ***izjava o načinu korištenja javne usluge*** (u daljnjem tekstu: Izjava) je izjava na obrascu koju korisnik javne usluge ispunjava i dostavlja Davatelju javne usluge
13. ***javna površina*** je površina javne namjene sukladno Prostornom planu Općine Privlaka
14. ***javna usluga*** je javna usluga prikupljanja miješanog komunalnog otpada i biorazgradivog komunalnog otpada
15. ***jednokratna ambalaža*** je ambalaža izrađena samo za jednu uporabu
16. ***komunalni otpad*** je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva
17. ***korištenje javne* usluge** je predaja miješanog komunalnog otpada i biorazgradivog komunalnog otpada Davatelju javne usluge
18. ***krupni (glomazni) komunalni otpad*** je predmet ili tvar koju je zbog volumena i /ili mase neprikladno prikupljati u sklopu usluge prikupljanja miješanog komunalnog otpada
19. ***medicinski otpad*** je otpad nastao prilikom pružanja njege, zaštite i očuvanja zdravlja ljudi i/ili životinja, otpad nastao u istraživačkim djelatnostima kao i otpad nastao prilikom pružanja različitih usluga kod kojih se dolazi u kontakt s krvlju i/ili izlučevinama ljudi i/ili životinja
20. ***miješani komunalni otpad*** – je otpad iz kućanstva i otpad iz trgovina, industrije i iz ustanova koji je po svojstvima i sastavu sličan otpadu iz kućanstva, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01
21. ***mjesto primopredaje*** je lokacija spremnika korisnika javne usluge
22. ***mobilno reciklažno dvorište*** – mobilna jedinica je pokretna tehnička jedinica koja nije građevina ili dio građevine, a služi odvojenom prikupljanju i skladištenju manjih količina posebnih vrsta otpada
23. ***obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada*** (u daljnjem tekstu: Obavijest) je obavijest Davatelja javne usluge korisniku javne usluge o načinu korištenja javne usluge i javne usluge povezane s javnom uslugom
24. ***obračunsko mjesto*** je adresa nekretnine korisnika javne usluge
25. ***obračunsko razdoblje*** je razdoblje na koje se odnosi obračun iznosa cijene javne usluge
26. ***obvezna minimalna javna usluga*** je dio javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, ekonomski održivo poslovanje te sigurnost, redovitost i kvalitetu pružanja javne usluge
27. ***odvojeno sakupljanje otpada*** je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada
28. ***onečišćivač*** je svaka fizička i pravna osoba, koja posrednim ili neposrednim djelovanjem, ili propuštanjem djelovanja uzrokuje onečišćivanje okoliša
29. ***opasni otpad*** je otpad koji posjeduje jedno ili više opasnih svojstava određenih Dodatkom III. Zakona o održivom gospodarenja otpadom (Narodne novine br. 94/13)
30. ***otpad*** je svaka tvar ili predmet koji posjednik odbacuje, namjerava ili mora odbaciti. Otpadom se smatra i svaki predmet i tvar čije su sakupljanje, prijevoz i obrada nužni u svrhu zaštite javnog interesa
31. ***otpadna ambalaža*** je ambalaža koja nastaje nakon odvajanja proizvoda od ambalaže u koju je proizvod bio pakiran, a koju posjednik odbacuje ili predaje kao otpad
32. ***otpadna ambalaža u sustavu povratne naknade*** je staklena, plastična (PET) i metalna (Al/Fe) jednokratna ambalaža za piće (osim one za mlijeko i tekuće mliječne proizvode) koja je volumena većeg od 0,20 l i koja na sebi ima oznaku sustava povratne naknade
33. ***posjednik otpada*** je proizvođač otpada ili pravna i fizička osoba koja je u posjedu otpada
34. ***povratna (višekratna) ambalaža*** je ambalaža koja se, nakon što se isprazni, ponovno uporabljuje u istu svrhu i čiji povrat i višekratnu uporabu osigurava proizvođač ili prodavatelj sustavom pologa (kaucije) ili na neki drugi način
35. ***prebivalište*** je mjesto i adresa u Republici Hrvatskoj na kojoj se osoba trajno nastanila radi ostvarivanja svojih prava i obveza vezanih za životne interese kao što su obiteljski, profesionalni, ekonomski, socijalni, kulturni i drugi interesi
36. ***primopredaja otpada*** je predaja otpada od strane korisnika javne usluge te preuzimanje tog otpada od strane Davatelja javne usluge
37. ***problematični otpad*** je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu
38. ***proizvodni otpad*** je otpad koji nastaje u proizvodnom procesu u industriji, obrtu i drugim procesima, osim ostataka iz proizvodnog procesa koji se koriste u proizvodnom procesu istog proizvođača
39. ***reciklabilni* *komunalni otpad*** čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.)
40. ***reciklažno dvorište*** je nadzirani ograđeni prostor namijenjen odvojenom prikupljanju i privremenom skladištenju manjih količina posebnih vrsta otpada
41. ***spremnik za sakupljanje otpada*** može biti posuda (kontejner, kanta i sl.) i/ili vreća
42. ***sustav sakupljanja komunalnog otpada*** je sustav kojeg čine javna usluga prikupljanja miješanog komunalnog otpada i biorazgradivog komunalnog otpada i usluga povezana s javnom uslugom
43. ***ugovor o korištenju javne usluge*** (u daljnjem tekstu: Ugovor) je ugovor između Davatelja javne usluge i korisnika javne usluge kojim se uređuje pružanje i korištenje javne usluge
44. ***ugovorna kazna*** je iznos određen Odlukom koji je dužan platiti korisnik javne usluge u slučaju kad je postupio protivno Ugovoru
45. ***usluga povezana s javnom uslugom*** je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod korisnika javne usluge te odvojeno prikupljanje krupnog (glomaznog) komunalnog otpada
46. ***zeleni otpad*** je biološki razgradivi otpad pod kojim se podrazumijeva trava, lišće, granje voćaka i ukrasnog bilja i ostali slični vrtni otpad nastao na okućnicama i u domaćinstvima koja se ne bave niti jednim oblikom komercijalne djelatnosti.

(2) Izrazi koji se koriste u ovoj Odluci, a imaju rodno značenje odnose se jednako na muški i ženski rod.

**V NAČIN PRUŽANJA JAVNE USLUGE PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA TE ODVOJENOG PRIKUPLJANJA OTPADNOG PAPIRA, METALA, STAKLA, PLASTIKE, TEKSTILA, PROBLEMATIČNOG OTPADA I KRUPNOG (GLOMAZNOG) OTPADA KAO I NAČIN GOSPODARENJA KOMUNALNIM OTPADOM U VEZI S OVOM JAVNOM USLUGOM**

***Sadržaj javne usluge***

Članak 11.

(1) Javna usluga iz članka 1. ove Odluke obuhvaća:

1. sakupljanje miješanog komunalnog otpada na lokaciji obračunskog mjesta/mjesta primopredaje Korisnika,
2. sakupljanje biorazgradivog komunalnog otpada na lokaciji obračunskog mjesta/mjesta primopredaje Korisnika.

(2) Usluga u vezi sa javnom uslugom obuhvaća:

1. sakupljanje otpadnog papira, metala, plastike, stakla i tekstila putem spremnika postavljenih na javnoj površini (zelenih otoka) ili spremnika/tipiziranih vrećica na obračunskom mjestu/mjestu primopredaje Korisnika,
2. sakupljanje krupnog (glomaznog) otpada (u daljnjem tekstu: Krupni otpad) u reciklažnom dvorištu, na obračunskom mjestu Korisnika i na mjestu primopredaje ukoliko se isto razlikuje od adrese obračunskog mjesta Korisnika u slučajevima kada vozilom za prikupljanje krupnog (glomaznog) otpada nije moguće prići nekretnini Korisnika,
3. sakupljanje problematičnog otpada kako je uređeno ovom Odlukom a u skladu s posebnim propisima,
4. sakupljanje posebnih kategorija otpada kako je uređeno u daljnjem tekstu ove Odluke, a u skladu s posebnim propisima.

(3) Usluga koja se pruža na zahtjev Korisnika obuhvaća:

1. preuzimanje miješanog komunalnog i biorazgradivog komunalnog otpada na lokaciji obračunskog mjesta/mjesta primopredaje Korisnika u slučaju iznimnog preuzimanja veće količine otpada,
2. preuzimanje krupnog (glomaznog) otpada.

(4)Javna usluga, usluga u vezi sa javnom uslugom i usluga na zahtjev Korisnika se pružaju na području Općine Privlaka.

Članak 12.

(1)Broj planiranih primopredaja spremnika mora se odrediti u skladu sa sljedećom minimalnom učestalošću:

* najmanje jednom tjedno za biootpad iz biorazgradivog komunalnog otpada,
* najmanje jednom mjesečno za otpadni papir i karton iz biorazgradivog komunalnog otpada,
* najmanje jednom tjedno za miješani komunalni otpad.

(2)Broj planiranih primopredaja spremnika Davatelj usluge određuje temeljem potreba Korisnika uzimajući u obzir ekonomski održivo poslovanje.

(3)Predaja komunalnog otpada putem individualnih ili zajedničkih spremnika se vrši prema rasporedu odvoza kojeg dostavlja davatelj javne usluge Korisniku na kraju kalendarske godine za iduću godinu

***Standardi obavljanja javne usluge***

Članak 13.

Davatelj javne usluge je dužan pružati, a Korisnik ima pravo koristiti javnu uslugu iz članka 1. ove Odluke u skladu sa sljedećim standardima:

1. Korisniku mora biti osigurana mogućnost odvojene predaje reciklabilnog otpada na njegovom obračunskom mjestu/mjestu primopredaje i korištenjem reciklažnog dvorišta, mobilnog reciklažnog dvorišta i/ili spremnika postavljenih na javnoj površini (zeleni otoci) i odvoz krupnog (glomaznog) otpada,
2. odvojena primopredaja miješanog komunalnog otpada i biorazgradivog komunalnog otpada obavlja se putem spremnika na obračunskom mjestu/mjestu primopredaje Korisnika na način da se otpadni papir i karton prikuplja odvojeno od bio otpada.

Članak 14.

(1)Javna usluga iz članka 1. ove Odluke obuhvaća:

1. sakupljanje miješanog komunalnog otpada iz spremnika/vrećica na lokaciji obračunskog mjesta/mjesta primopredaje Korisnika,
2. sakupljanje biorazgradivog komunalnog otpada iz spremnika/vrećica na lokaciji obračunskog mjesta/mjesta primopredaje Korisnika.

(2)Usluga u vezi sa javnom uslugom Odluke obuhvaća:

1. sakupljanje otpadnog papira, metala, plastike, stakla na obračunskom mjestu/mjestu primopredaje spremnika/vrećice, putem spremnika postavljenih na javnoj površini (zeleni otoci), u reciklažnom dvorištu i u mobilnom reciklažnom dvorištu.
2. sakupljanje krupnog (glomaznog) otpada u reciklažnom dvorištu, na adresi nekretnine ako je omogućen prilaz vozilom za prikupljanje krupnog (glomaznog) otpada Davatelja usluge ili ukoliko nije, na najbližoj javnoj površini koju dogovaraju međusobno Davatelj usluge i Korisnik, a koja je mjesto primopredaje,
3. sakupljanje problematičnog otpada kako je dalje uređeno ovom Odlukom a u skladu s posebnim propisima, u reciklažnom dvorištu, odnosno mobilnom reciklažnom dvorištu.
4. sakupljanje posebnih kategorija otpada kako je uređeno u daljnjem tekstu ove Odluke, a u skladu s posebnim propisima,

(3)Usluga koja se pruža na zahtjev Korisnika obuhvaća:

1. preuzimanje miješanog komunalnog i biorazgradivog komunalnog otpada na lokaciji obračunskog mjesta Korisnika u slučaju iznimnog preuzimanja veće količine otpada,
2. preuzimanje krupnog (glomaznog) otpada,

Članak 15.

Korisnici koji koriste zajednički spremnik su:

* 1. Korisnici u više-stambenim objektima ili
	2. Korisnici koji koriste zajednički spremnik jer Davatelj usluga ne može vozilom pristupiti nekretnini Korisnika, odnosno, ukoliko pojedinačno korištenje usluge za posljedicu ima znatno povećavanje troškova Javne usluge.

***Kriterij obračuna količine miješanog komunalnog otpada***

Članak 16.

1. Davatelj usluge je dužan Korisniku obračunavati cijenu javne usluge razmjerno količini predanog miješanog komunalnog otpada u obračunskom razdoblju.
2. Kao kriterij količine miješanog komunalnog otpada utvrđuje se volumen ugovorenog spremnika i broj pražnjenja spremnika u obračunskom razdoblju.
3. Obračun količine miješanog komunalnog otpada vrši se umnoškom broja pražnjenja spremnika u obračunskom razdoblju i volumena spremnika.

***Obračunska razdoblja kroz kalendarsku godinu***

Članak 17.

(1)Obračunsko razdoblje kroz kalendarsku godinu je jedan mjesec što predstavlja dvanaest obračunskih razdoblja kroz kalendarsku godinu.

(2)Obračun za iznos javne usluge vrši se početkom tekućeg mjeseca za prethodni mjesec.

***Obveze davatelja javne usluge***

Članak 18.

(1) Davatelj usluge dužan je:

1. postupati sa sakupljenim komunalnim otpadom u skladu sa Zakonom o održivom gospodarenju otpadom, Uredbom o gospodarenju komunalnim otpadom i ovom Odlukom,
2. osigurati korisniku usluge spremnik za primopredaju miješanog komunalnog otpada, biorazgradivog komunalnog otpada i reciklabilnog komunalnog otpada,
3. označiti spremnik oznakom,
4. dostaviti korisniku usluge Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada,
5. preuzeti sadržaj spremnika od korisnika usluge,
6. voditi digitalnu *Evidenciju o preuzetom komunalnom otpadu* u skladu s Uredbom o gospodarenju komunalnim otpadom,
7. odgovarati za sigurnost, redovitost i kvalitetu usluge i usluge povezane s javnom uslugom,
8. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja,
9. izraditi cjenik javne usluge, objaviti ga na mrežnoj stranici i za njega prije primjene odnosno izmjene ishoditi suglasnost nadležnog tijela

(2)Davatelj usluge je dužan osigurati uvjete kojima se ostvaruje pojedinačno korištenje javne usluge uključivo i kad više Korisnika koristi zajednički spremnik osim kada uvjeti pojedinačnog korištenja javne usluge nisu u potpunosti primjenjivi radi tehničkih uvjeta, nepristupačnosti, ograničenja lokacije i tipa nekretnine, neracionalnog povećanja troškova i drugih okolnosti, usluga se osigurava putem zajedničkih spremnika na lokaciji zajedničkog obračunskog mjesta/mjesta primopredaje kojeg određuje Davatelj usluge.

(3)Davatelj javne usluge Korisniku koji nije platio javnu uslugu u dva uzastopna obračunska razdoblja, dužan je osigurati samo minimalnu javnu uslugu.

(4)Davatelj usluge je dužan gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno propisanom redu prvenstva gospodarenja otpadom i na način koji ne dovodi do miješanja odvojeno sakupljenog komunalnog otpada s drugom vrstom otpada ili s otpadom koji ima drugačija svojstva.

***Obveze Korisnika***

Članak 19.

Korisnik je dužan:

postupati s otpadom na odgovarajući način sukladno važećim zakonskim i pod zakonskim propisima.

Korisnici kategorije 1. i 2. su dužni koristiti javnu uslugu i predati miješani komunalni otpad i biorazgradivi komunalni otpad Davatelju usluge.

Korisnici kategorije 3. su dužni koristiti javnu uslugu i predati miješani komunalni otpad Davatelju usluge, a proizvodni otpad ovlaštenom sakupljaču, iznimno Davatelju javne usluge, ukoliko je tako ugovoreno.

Korisnici kategorije 3. su dužni o svom trošku (ili o trošku ovlaštenog sakupljača) osigurati spremnike za odlaganje proizvodnog otpada.

Korisnici kategorije 3. su dužni predati biorazgradivi komunalni otpad i reciklabilni otpad Davatelju usluge ukoliko isti nije proizvodni otpad.

Omogućiti Davatelju usluge pristup spremniku/vrećici na mjestu primopredaje u slučaju kad mjesto primopredaje otpada nije na javnoj površini.

Postupati s otpadom na obračunskom mjestu/mjestu primopredaje Korisnika na način kojim se ne dovodi u opasnost ljudsko zdravlje i ne dovodi do rasipanja otpada oko spremnika/vrećice i ne uzrokuje pojava neugode drugoj osobi zbog mirisa otpada.

Odgovarati za postupanje s otpadom i spremnikom/vrećicom na obračunskom mjestu Korisnika sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci.

Zajedno s ostalim Korisnicima na istom obračunskom mjestu/mjestu primopredaje, odgovarati za obveze nastale zajedničkim korištenjem spremnika sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci.

Predavati biorazgradivi komunalni otpad, reciklabilni komunalni otpad, problematični otpad i krupni (glomazni) otpad odvojeno od miješanog komunalnog otpada.

Predavati problematični otpad u reciklažno dvorište/privremeno reciklažno dvorište ili mobilno reciklažno dvorište ili ovlaštenom sakupljaču (samo 1. i 2. kategorija Korisnika).

3. kategorija korisnika je dužna predavati problematični otpad (opasni otpad) ovlaštenom sakupljaču uz propisanu prateću dokumentaciju.

Redovito i u roku plaćati javnu uslugu temeljem računa Davatelja usluge.

Pravovremeno obavijestiti Davatelja usluge o promjeni podataka navedenih u Izjavi, a najkasnije 15 dana nakon nastale promjene.

Dostaviti dokaze o trajnom ne korištenju nekretnine svake godine za prethodno razdoblje od godinu dana.

Korisnici javnih usluga koji koriste zajedničke spremnike dužni su iste ograditi na način da se onemogući trećim osobama odlaganje u spremnike.

Novi korisnici – u najdužem roku od mjesec dana od stjecanja prava nad nekretninom ili početka korištenja nekretnine, obavijestiti Davatelja usluge o početku korištena javne usluge.

Članak 20.

(1)Smatra se da vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine, trajno ne koristi nekretninu ako nekretnina nije korištena 12 mjeseci ili dulje i u tom slučaju isti nije obveznik korištenja javne usluge.

(2)Vlasnik nekretnine, odnosno vlasnik posebnog dijela nekretnine i korisnik nekretnine je dužan Davatelju usluge dostaviti dokaz o nekorištenju nekretnine (očitanje brojila struje, vode i sl.) i jedino u tom slučaju nije obveznik plaćanja računa za javnu uslugu. Dokaz o ne korištenju isti je dužan dostavljati svakih 12 mjeseci za prethodni period.

(3)U slučaju da vlasnik nekretnine, odnosno vlasnik posebnog dijela nekretnine i korisnik nekretnine nije u mogućnosti dostaviti dokaz o nekorištenju iste, dužan je plaćati javnu uslugu.

***Evidencija o preuzetom komunalnom otpadu***

Članak 21.

(1)Dokaz o izvršenju javne usluge preuzimanja miješanog komunalnog otpada je digitalna evidencija Davatelja usluge kojom se evidentiraju očitanja barkoda ili RFID čipa koji se nalazi na spremniku Korisnika.

(2)Dokaz o izvršenju javne usluge preuzimanja miješanog komunalnog otpada iz stavka 1. ovog članka koristi se bilo da se radi o individualnom ili zajedničkom spremniku, kod preuzimanja otpada iz istog, na obračunskom mjestu/mjestu primopredaje Korisnika.

(3)Davatelj usluge može voditi digitalnu evidenciju preuzimanja korisnog otpada kojeg Korisnik predaje na svom obračunskom mjestu/mjestu primopredaje.

(4)Davatelj usluge je dužan voditi evidenciju preuzimanja otpada na reciklažnom dvorištu i mobilnom reciklažnom dvorištu, te preuzimanja glomaznog otpada.

Članak 22.

Evidencija o preuzetom komunalnom otpadu sadrži podatke o:

* Korisniku (ime i prezime, adresa nekretnine)
* korištenju javne usluge za obračunsko mjesto,
* korištenju reciklažnog dvorišta i mobilnog reciklažnog dvorišta,
* korištenju usluge preuzimanja glomaznog otpada.

***Standardne veličine i druga bitna svojstva spremnika za sakupljanje otpada***

Članak 23.

Davatelj usluge osigurava spremnike za prikupljanje komunalnog otpada i predaje ih Korisniku na korištenje.

Članak 24.

(1)Komunalni otpad se prikuplja u standardnim tipiziranim spremnicima za komunalni otpad (u daljnjem tekstu: spremnici).

(2)Spremnici za pojedine vrste otpada mogu biti u različitim bojama, u istim bojama a različite boje poklopaca ili u istim bojama a razlikuju se temeljem natpisa o vrsti otpada koja se u njima odlaže.

(3)Komunalni otpad može se odlagati i u namjenske standardizirane vrećice za prikupljanje otpada u slučaju, da Davatelj usluge vrećice primjeni u sklopu organizacije sustava gospodarenja otpadom.

(4)Svi spremnici za prikupljanje otpada, osim vrećica, moraju imati na sebi naziv otpada za koji su namijenjeni, oznaku Davatelja usluge i oznaku koja je u Evidenciji o preuzetom komunalnom otpadu pridružena Korisniku i obračunskom mjestu.

(5)Standardizirane vrećice za prikupljanje otpada moraju imati otisnuti naziv otpada za koji su namijenjene, oznaku Davatelja usluge.

Članak 25.

(1)Za prikupljanje miješanog komunalnog otpada i biorazgradivog komunalnog otpada Davatelj usluge osigurava korisnicima spremnike sljedećih standardnih veličina:

* 1. spremnik volumena 80 litara,
	2. spremnik volumena 120 litara,
	3. spremnik volumena 240 litara,
	4. spremnik volumena 1100 litara,
	5. vrećice volumena 60 litara.

(2)Davatelj usluge omogućuje korisnicima usluge odabir jednog od spremnika iz stavke 1. ovog člana, u skladu s njihovim potrebama pri čemu se primjenjuju kriteriji za određivanje minimalnog volumena spremnika za pojedinu kategoriju Korisnika, u skladu sa podacima iz Izjave.

(3)Ovisno o količini otpada, Korisnici 3. kategorije za proizvodni reciklabilni otpad mogu s Davateljem usluge ugovoriti uslugu prikupljanja navedenog otpada, pod uvjetima koje odredi Davatelj usluge.

Članak 26.

(1)Na zelenim otocima prikuplja se otpadni papir i karton, ambalaža od stakla i otpadna plastika.

(2)Davatelj usluge ukloniti će spremnike sa zelenih otoka kada Korisnicima bude omogućena predaja reciklabilnog otpada na njihovom obračunskom mjestu/mjestu primopredaje.

Članak 27.

Otpadni tekstil sakuplja se iz standardiziranih spremnika smještenih na javnim površinama

Članak 28.

Davatelj usluge temeljem kategorije Korisnika, smještaja mjesta primopredaje spremnika, i temeljem podataka iz izjave Korisnika određuje vrstu spremnika za pojedine Korisnike.

Članak 29.

(1)Vrećice za odvojeno sakupljanje miješanog komunalnog otpada Korisnik kupuje kod Davatelja usluge a cijena istih odgovara cijeni odlaganja miješanog komunalnog otpada na odlagalištu.

(2)Vrećice za odvojeno sakupljanje reciklabilnog otpada Korisnik preuzima na blagajni kod Davatelja usluge, bez naknade.

(3)Vrećice za odvojeno sakupljanje reciklabilnog otpada Davatelj usluge može označiti barkodom Korisnika i o predaji istih vodi evidenciju te ne dodjeljuje vrećice Korisniku ukoliko ih isti ima u evidenciji Davatelja usluge kao neiskorištene.

(4)Volumen vrećica za odvojeno sakupljanje korisnog otpada (ambalažni otpad, papir, biorazgradivi komunalni otpad i tekstil ) iznosi 80 l i 120 litara.

***Informiranje javnosti***

Članak 30.

(1)Općina Privlaka i Davatelj usluge su dužni na svojoj mrežnoj stranici objaviti i ažurno održavati popis koji sadrži sljedeće informacije:

* lokaciju i radno vrijeme reciklažnog dvorišta,
* lokacije i radno vrijeme mobilnog reciklažnog dvorišta,
* lokaciju kompostane
* lokaciju sortirnice,
* lokaciju reciklažnog dvorišta za građevni otpad
* lokacije zelenih otoka (dok su i zeleni otoci način za prikupljanje komunalnog otpada),
* uputu o preuzimanju krupnog (glomaznog) otpada na zahtjev Korisnika,
* brojeve telefona na koje korisnici javne usluge mogu nazvati za preuzimanje EE otpada,
* brojeve telefona na koje korisnici javne usluge mogu nazvati za preuzimanje građevnog otpada koji sadrži azbest,
* brojeve telefona na koje korisnici javne usluge mogu nazvati za preuzimanje otpadnih motornih vozila
* mjesta za preuzimanje uginulih životinja (kućnih ljubimaca) i animalnog otpada
* uputu o kompostiranju za Korisnike koji individualno kompostiraju biootpad

(2)Davatelj usluge je osim informacija navedenih u stavku 1.ovog članka dužan na svojim mrežnim stranicama objavljivati i:

* obavijest koja mora sadržavati plan odvoza s datumima, miješanog komunalnog otpada, biorazgradivog komunalnog otpada i reciklabilnog komunalnog otpada.
* uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom
* područja u kojima se spremnici za odvojeno sakupljanje komunalnog otpada izravno ustupaju Korisniku.

***Ambalažni otpad***

Članak 31.

(1)Potrošač (kupac) ima pravo na naknadu u iznosu od 0,50 kn za svaku jedinicu ambalaže za piće (PET bocu, staklenu bocu i Al-Fe limenku) koja je ista u sustavu povratne naknade, a koju je vratio u trgovinu.

(2)Ambalaža koju potrošač vraća u trgovinu mora biti ispražnjena od sadržaja, ne smije biti zgnječena ili uništena,

(3)Potrošač (kupac) nema pravo na naknadu iz stavka 1. ovog članka ako ambalaža ne odgovara navedenim uvjetima i ako se ne radi o ambalaži obuhvaćenoj povratnom naknadom.

(4)Prodavatelj (trgovina na malo) koji prodaje pića, a čiji prodajni prostor je veći od 200 četvornih metara te osoba koja upravlja reciklažnim dvorištem (ukoliko i kada ima koncesiju za navedene poslove) su dužni:

1. tijekom cijelog radnog vremena preuzimati od potrošača ambalažu od pića,
2. jasno i vidljivo označiti mjesto preuzimanja ambalaže od pića te informirati potrošača o načinu preuzimanja iste (ručno ili putem aparata za preuzimanje ambalaže),
3. omogućiti prihvat ambalaže i isplatiti naknadu potrošaču za predanu ambalažu.
4. Prodavatelj (trgovina na malo) čiji je prodajni prostor manji od 200 četvornih metara nije dužan, ali može od potrošača preuzimati ambalažu od pića samostalno unutar vlastitog prodajnog prostora ili u suradnji sa sakupljačem izvan vlastitog prodajnog prostora.

(5)Prodavatelj koji obavlja trgovinu na veliko i koji u svojoj ponudi ima pića je dužan omogućiti preuzimanje ambalaže od pića od svojih kupaca (kafića, restorana, hotela i sl.).

(6)Davatelj usluge koji upravlja reciklažnim dvorištem može preuzimati ambalažu iz članka 31. stavak 1. ukoliko je za navedene poslove ishodovao koncesiju nadležnog tijela.

Članak 32.

Korisnici javnih usluga iz kategorije 1. i 2. su dužni ambalažu koja nije opasni otpad odvajati od miješanog komunalnog otpada i od ostalih vrsta otpada te ju ovisno o vrsti materijala (staklo, papir i karton, plastika, drvo, metal):

1. odlagati u odgovarajuću vrećicu ili individualni spremnik,
2. predati u reciklažno dvorište,
3. predati u mobilno reciklažno dvorište,
4. predati sakupljaču otpadne ambalaže za ambalažu obuhvaćenu povratnom naknadom,
5. odložiti u odgovarajući spremnik na zelenim otocima

Članak 33.

(1)Korisnici javnih usluga iz kategorije 3. su dužni ambalažu koja je proizvodni otpad a koja nije opasni otpad odvajati od miješanog komunalnog otpada i od ostalih vrsta otpada te ju prema vrsti materijala predati:

1. sakupljaču otpadne ambalaže,
2. prodavatelju proizvoda ukoliko se radi o povratnoj ambalaži.

(2)Korisnici javnih usluga iz kategorije 3. su dužni ambalažu koja nije proizvodni otpad i nije opasni otpad odvajati od miješanog komunalnog otpada i od ostalih vrsta otpada te ju prema vrsti materijala predati Davatelju usluge.

Članak 34.

Korisnici javnih usluga iz kategorije 3. koji su ovlašteni sakupljači ambalaže obuhvaćene povratnom naknadom, dužni su predati nadležnoj službi Općine Privlaka do kraja veljače tekuće godine, za prethodnu godinu, Izvješće o vrsti i količini preuzete ambalaže u prethodnoj godini.

Članak 35.

Korisnici javnih usluga iz kategorije 1. i 2. su dužni otpadnu ambalažu koja je opasni otpad (ambalaža od boja, lakova, razrjeđivača, sredstava za čišćenje, sredstava za zaštitu bilja i sl.) odvajati od miješanog komunalnog otpada i od ostalih vrsta otpada te ju odvojeno predati u:

1. reciklažno dvorište,

2. mobilno reciklažno dvorište,

3. prodavatelju (u trgovinu na malo) proizvoda od kojih je nastala ova otpadna ambalaža.

Članak 36.

Korisnici javnih usluga iz kategorije 3. su dužni ambalažu koja je opasni otpad predati ovlaštenom sakupljaču uz propisanu prateću dokumentaciju.

Članak 37.

(1)Prodavatelj koji prodaje proizvode u ambalaži od kojih nastaje otpadna ambalaža koja je opasni otpad (KB 15 01 10\*-ambalaža koja sadrži ostatke opasnih tvari ili je onečišćena opasnim tvarima) je dužan preuzimati takvu otpadnu ambalažu od fizičkih osoba.

(2)Prodavatelj je obvezan postaviti spremnik za sakupljanje otpadne ambalaže koja je opasni otpad i na vidnom mjestu, na ulazu za potrošače u trgovinu, informirati potrošače o njihovoj mogućnosti predaje i njegovoj dužnosti preuzimanja otpadne ambalaže koja je opasni otpad u njegovom prodajnom prostoru tijekom cijelog radnog vremena.

***Otpadno staklo***

Članak 38.

(1)Korisnici javne usluge iz kategorija 1. i 2. otpadno ambalažno staklo mogu predavati na sljedeće načine:

1. u individualnim spremnicima/vrećicama za otpadno ambalažno staklo,
2. u spremnike za ambalažno staklo na zelenim otocima,
3. u reciklažnom dvorištu,
4. u mobilnom reciklažnom dvorištu
5. prodavatelju, ukoliko se radi o staklenoj ambalaži obuhvaćenoj povratnom naknadom.

(2)U spremnike iz stavka 1. ovog članka ne smije se odlagati:

* prozorsko staklo, automobilsko staklo, kristalno i optičko staklo, armirano staklo, laboratorijsko staklo, staklena vuna,
* žarulje i fluorescentne svjetiljke,
* porculanski i keramički predmeti.
* Ogledala

(3)Štedne žarulje i fluorescentne cijevi su EE otpad i način postupanja opisan je u članku 44. i 45. ove Odluke.

(4)Prozorsko staklo, automobilsko staklo, armirano staklo su glomazni otpad i s njima je potrebno postupati kao i sa ostalim glomaznim otpadom.

(5)Porculanski i keramički predmeti, čaše i sl. potrebno je odložiti u spremnike za ostatni otpad.

Članak 39.

Korisnici javne usluge iz kategorije 3. otpadno ambalažno staklo koje je proizvodni otpad su dužni predavati ovlaštenim sakupljačima uz propisanu prateću dokumentaciju, iznimno, Davatelju usluge ukoliko je takva usluga ugovorena.

***Otpadno jestivo ulje***

Članak 40.

(1)Otpadno ulje je svako ulje (biljno, životinjsko mineralno, sintetičko, industrijsko izolacijsko  i/ili termičko ulje) koje više nije za uporabu kojoj je prvobitno bilo namijenjeno.

(2)Pod otpadna jestiva ulja koja su bio razgradiva i čine neopasan otpad, svrstavaju se sva ulja koja nastaju u kućanstvu i obavljanjem ugostiteljske i turističke djelatnosti, industriji, obrtu, zdravstvenoj djelatnosti, javnoj upravi i drugim sličnim djelatnostima u kojima se priprema hrana

(3)Otpadna maziva ulja su opasni otpad i to su sva ulja za podmazivanje motora, kompresora i sl.

Članak 41.

(1)Otpadna biljna ulja (jestiva ulja) od prženja, iz friteza i jestivo ulje kojem je prošao rok trajanja ili je neupotrebljivo iz drugog razloga korisnici javnih usluga iz kategorija 1. i 2. mogu odlagati u posudama koje im je dao Davatelj usluge ili druge plastične posude.

Pune posude se predaju Davatelju usluge u:

1. reciklažnom dvorištu
2. mobilnom reciklažnom dvorištu.

(2)Otpadna motorna ulja korisnici javnih usluga iz kategorija 1. i 2. dužni su predavati u:

1. reciklažnom dvorištu
2. mobilnom reciklažnom dvorištu.

(3)Korisnici javnih usluga iz kategorija 1. i 2. u kalendarskoj godini mogu, bez naknade, predati najviše 4 litre otpadnog motornog ulja.

(4)Korisnici javnih usluga iz kategorije 3. dužni su predavati sva otpadna ulja ovlaštenom sakupljaču, iznimno, otpadna jestiva ulja u reciklažnom dvorištu, po dogovoru s Davateljem usluge.

***Problematični otpad***

Članak 42.

Korisnik je dužan izdvojiti problematični otpad (opasni otpad) iz miješanog komunalnog otpada.

Članak 43.

(1)Korisnik iz kategorije 1. i 2. dužan je predati problematični otpad na jedan od sljedećih načina i to u:

* reciklažno dvorište,
* mobilno reciklažno dvorište,
* za otpadnu ambalažu onečišćenu opasnim tvarima (ambalaža od proizvoda za zaštitu bilja, ambalaža boja, lakova i razrjeđivača i sl.) na način propisan u članku 35. ove Odluke.

(2)Popis problematičnog otpada kojeg je dužna zaprimati osoba koja upravlja reciklažnim dvorištem je propisan Dodatkom IV. Pravilnika o gospodarenju otpadom (Narodne novine br. 117/17):

***Elektronički i električni otpad (EE otpad)***

Članak 44.

(1)Korisnici javnih usluga iz kategorija 1. i 2. dužni su predavati EE otpad na sljedeće načine:

1. halogene žarulje, fluorescentne i ostale vrste štednih žarulja, te otpadne EE uređaje i opremu prodavatelju koji u svom prodajnom programu ima EE opremu, bez naknade i obveze kupnje,
2. EE opremu koju zbog kvara preuzima serviser, isti je dužan preuzeti i zbrinuti od Korisnika besplatno, ukoliko se utvrdi da popravak nije moguć ili komercijalno nije isplativ,
3. u reciklažnom dvorištu,
4. u mobilnom reciklažnom dvorištu,
5. Davatelju usluge na obračunskom mjestu u unaprijed dogovorenom terminu,
6. ovlaštenom sakupljaču pozivom na besplatni broj koji je objavljen na web stranici Davatelja usluge

Članak 45.

Korisnici iz kategorije 3. dužni su predavati EE otpad ovlaštenom sakupljaču uz potrebnu prateću dokumentaciju.

Članak 46.

Odlaganje EE otpada na javnim površinama i pokraj kontejnera za ostale vrste otpada je zabranjeno.

***Krupni (glomazni) otpad***

Članak 47.

Popis vrsta predmeta i tvari koje se smatraju krupnim (glomaznim) komunalnim otpadom i koji se mogu, sukladno posebnom propisu koji uređuje Katalog otpada, kategorizirati ključnim brojem 20 03 07 – glomazni otpad, propisan je Dodatkom naputka o glomaznom otpadu (NN 79/15)

Članak 48.

(1)Korisnik 1. i 2. kategorije može predati krupni (glomazni) otpad na sljedeće načine:

* na svom obračunskom mjestu,
* na adresi Korisnika (ukoliko su adresa nekretnine i adresa obračunskog mjesta različite),
* na javnoj površini (ukoliko nije moguć prilaz vozilom za sakupljanje glomaznog otpada na adresu Korisnika) koju je Davatelj usluge odredio kao mjesto preuzimanja za određenog Korisnika u terminu kada je dogovoreno sa Davateljem usluge,
* u reciklažnom dvorištu.

(2)Davatelj usluge preuzima krupni (glomazni) otpad od kategorija Korisnika 1. i 2. isključivo po Zahtjevu za odvoz krupnog (glomaznog) otpada i u dogovoru s Korisnikom.

(3)Davatelj usluge za Korisnike kategorije 1. i 2. bez naknade preuzima do ukupno 3m3 krupnog (glomaznog) otpada godišnje.

(4)Preuzimanje krupnog (glomaznog) otpada sa mjesta iz stavka 1. ovog članka obavlja se samo u periodu od dva puta godišnje. Izvan tog perioda Korisnik je dužan krupni (glomazni) otpad sam dovesti u reciklažno dvorište.

(5)Pri preuzimanju krupnog (glomaznog) otpada Korisnik je dužan biti na mjestu preuzimanja.

(6)Za količine veće od 3 m3, Korisnik kategorije 1. i 2. plaća preuzimanje po cjeniku Davatelja usluge.

Članak 49.

Odlaganje krupnog (glomaznog) otpada na javnim površinama, osim na dan preuzimanja istoga od strane Davatelja usluge, uz dogovor sa Davateljem usluge, je zabranjeno.

***Otpadni tekstil i obuća***

Članak 50.

(1)Korisnik iz kategorija 1. i 2. mogu predati otpadni tekstil i obuću na sljedeće načine:

1. putem tipiziranih spremnika za otpadni tekstil na javnim površinama
2. u reciklažnom dvorištu
3. u mobilnom reciklažnom dvorištu,
4. prodavatelju čija je prodajna površina tekstila i/ili obuće veća od 400 metara kvadratnih koji je dužan osigurati preuzimanje od posjednika iz kućanstva, bez naknade i bez obveze kupnje, za onu vrstu tekstila odnosno obuće koja se predaje kao otpad, a koju on ima u svom asortimanu prodaje.
5. humanitarnim organizacijama

(2)Korisnik iz kategorije 3. otpadni tekstil dužni su predavati ovlaštenom sakupljaču.

***Otpad koji sadrži azbest***

Članak 51.

Korisnici kategorije 1. i 2. i 3. otpad koji sadrži azbest dužni su predati:

- ovlaštenoj tvrtki za zbrinjavanje otpada koji sadrži azbest.

- Davatelju usluge

***Otpadni lijekovi i medicinski otpad***

Članak 52.

Sav opasni medicinski otpad je zabranjeno odlagati zajedno sa komunalnim otpadom.

Članak 53.

Korisnik iz kategorija 1. i 2. je dužan predavati otpadne lijekove i medicinski otpad na jedan od sljedećih načina:

1. u medicinsku ustanovu, svom osobnom liječniku, medicinski otpad s oštricama ili šiljatim završecima koji sadržava korištene zaražene i/ili potencijalno zaražene igle, lancete, štrcaljke, skalpele i tome slične oštre predmete koji su bili u kontaktu s pacijentom i/ili potencijalno zaraznim materijalom.
2. stare lijekove i/ili sličan farmaceutski otpad u: ljekarne, veterinarske ambulante (lijekovi namijenjeni životinjama),

3. u reciklažno dvorište,

4. u mobilno reciklažno dvorišta.

***Otpadne pelene***

Članak 54.

Otpadne pelene inkontinentnih bolesnika, dječje pelene i sl. ne ulaze u kategoriju medicinskog otpada i predaju se zajedno sa miješanim komunalnim otpadom, ukoliko Davatelj usluge nije predvidio posebne vrećice u koje se taj otpad može odložiti.

***Animalni otpad***

Članak 55.

Zabranjeno je odlaganje animalnog otpada u spremnike za miješani komunalni otpad i u bilo koje druge spremnike namijenjene odlaganju reciklabilnog otpada.

Članak 56.

Općina Privlaka i Davatelj usluge dužni su na svojim mrežnim stranicama objaviti mjesta i adrese istih gdje korisnici mogu zbrinuti animalni otpad.

***Građevni otpad***

Članak 57.

(1)Vlasnik građevnog otpada koji je nastao na određenom gradilištu je:

1. vlasnik ili korisnik cijele građevine ili njezinog dijela, koja se nalazi na tom gradilištu i čijom aktivnošću je nastao građevni otpad,
2. investitor, kada je na njega vlasnik ili korisnik cijele građevine ili njezinog dijela, a koji se nalaze na tom gradilištu, ugovorom prenio vlasništvo nad građevnim otpadom,
3. izvođač radova kada je na njega vlasnik ili korisnik cijele građevine ili njezinog dijela građevine, a koja se nalazi na tom gradilištu, ugovorom prenio vlasništvo nad građevnim otpadom,
4. izvođač radova kada je na njega investitor iz točke 2. ovog stavka, ugovorom prenio vlasništvo nad građevnim otpadom.

(2)Vlasnik građevnog otpada dužan je osigurati predaju građevnog otpada ovlaštenoj osobi.

(3)Korisnici kategorije 1. i 2. su dužni građevni otpad predati:

* u reciklažno dvorište i reciklažno dvorište za građevni otpad (Za zbrinjavanje količine od najviše 200 kg u šest uzastopnih mjeseci Korisnik ne plaća zbrinjavanje. Za količine građevnog otpada veće od 200 kg u šest uzastopnih mjeseci Korisnik plaća naknadu prema cjeniku Davatelja usluge.)
* samostalno predati na odlagalište građevnog otpada.

(4)Korisnici 3. kategorije. su dužni građevni otpad predavati na odlagalištu građevnog otpada uz propisanu prateću dokumentaciju, iznimno, na reciklažnom dvorištu za građevni otpad uz propisanu prateću dokumentaciju, uz naknadu prema cjeniku Davatelja usluge.

***Biorazgradivi otpad namijenjen kompostiranju***

Članak 58.

Korisnik je dužan izdvajati biorazgradivi otpad iz miješanog komunalnog otpada.

Članak 59.

Sakupljanje biorazgradivog otpada se obavlja na sljedeće načine:

1. u spremnicima/vrećicama na obračunskom mjestu/mjestu primopredaje korisnika usluge,
2. na obračunskom mjestu Korisnika 3.kategorije koji ukoliko isti posjeduje individualni spremnik za biorazgradivi otpad i ukoliko biorazgradivi komunalni otpad nije proizvodni otpad

Članak 60.

(1)Biorazgradivi otpad koji Korisnik može odložiti u spremnik/vrećicu za tu namjenu je biološki razgradiv otpad iz vrtova i parkova, ostaci od pripreme hrane iz kućanstva, restorana, ugostiteljskih i maloprodajnih objekata i slični otpad iz proizvodnje prehrambenih proizvoda.

(2)U spremnike za biorazgradivi otpad zabranjeno je odlagati ostatke pripremljene (kuhane/pečene) hrane.

Članak 61.

Preuzimanje biorazgradivog otpada Davatelj usluge dužan je obavljati minimalno jednom tjedno sukladno planu odvoza.

Članak 62.

(1)Sa biorazgradivi komunalnim otpadom korisnici kategorije 1. i 2. su dužni postupati na jedan ili više od sljedećih načina:

1. samostalno kompostirati
2. predavati u zasebnim individualnim ili zajedničkim spremnicima ovisno o ugovorenom načinu pružanja javne usluge,
3. samostalno predavati u kompostani.

(2)Biorazgradivi komunalni otpad korisnici kategorije 3. su dužni predavati ovlaštenom sakupljaču uz propisanu prateću dokumentaciju ukoliko se radi o proizvodnom otpadu.

Članak 63.

Davatelj sluge utvrđuje mehanizme kojima potiče samostalno kompostiranje.

Članak 64.

(1)U slučaju samostalnog kompostiranja Korisnik je dužan kompostirati otpad na način da ne ugrožava okoliš u skladu sa higijensko-sanitarnim uvjetima.

(2)Korisnik je dužan kompostirati isključivo zeleni otpad i bio otpad iz vlastitog kućanstva.

(3)Kompostiranje iz prethodnog stavka se može vršiti isključivo u:

* tipskim komposterima koje je Korisnik zadužio od Davatelja usluge,
* komposterima koje je Korisnik sam nabavio,
* kompostnim hrpama koje ne smiju biti veće od 2 m3 ukoliko se radi o individualnom stanovanju.

(4)Komposteri/ kompostne hrpe ne smiju širiti neugodan miris i moraju biti smještene najmanje 2 m od granice susjedne parcele.

(5)Kompostiranje se može vršiti u komposterima od maksimalno 60 litara u slučaju kada kompostiranje vrši korisnik javne usluge iz više stambenog objekta.

(6)Kompostiranje se može odvijati isključivo pod kontroliranim uvjetima, korištenjem enzima, kalifornijskih crva i/ili prirodnim putem bez dodataka.

(7)U slučaju neprimjerenog načina kompostiranja koje za posljedicu ima neugodan miris, prisutnost glodavaca i sl. Davatelj usluge može zabraniti kompostiranje Korisniku u suradnji s komunalnim redarstvom i naložiti plaćanje ugovorne kazne.

Članak 65.

Čišćenje i dezinfekcija spremnika za biorazgradivi otpad se provodi na sljedeće načine:

1. individualni korisnici javne usluge su dužni sami čistiti (prati) spremnike za biootpad,
2. Davatelj usluge je dužan čistiti (prati) zajedničke spremnike po potrebi, ukoliko to zahtijevaju higijensko - sanitarni uvjeti.

***Zeleni otpad***

Članak 66.

(1)Zeleni rezani otpad ( lišće, grane, trava i sl.) je zabranjeno odlagati u kontejnere za miješani komunalni otpad.

(2)Za odlaganje količine veće od 80 litara zelenog rezanog otpada Korisnik kategorije 1. i 2. može zatražiti od Davatelja usluge odvoz istog sa mjesta nastanka uz naknadu prema cjeniku Davatelja usluge.

(3)Za odlaganje količine manje ili jednake 80 litara zelenog otpada Korisnik koristi vrećicu koju može preuzeti od Davatelja usluge bez naknade, jednom u kalendarskoj godini.

(4)Korisnik može samostalno kompostirati zeleni rezani otpad na propisani način.

(5)Korisnik kategorije 1. i 2. može zeleni rezani otpad samostalno dovoziti u kompostanu kojom upravlja Davatelj usluge bez naknade do količine od 1m3. Za količine veće od 1m3 dužan je platiti naknadu temeljem cjenika Davatelja usluge.

(6)Korisnik kategorije 3. plaća preuzimanje rezanog otpada za količine veće od 80 litara.

***Otpadna motorna vozila***

Članak 67.

Korisnik kategorije 1. i 2. može zbrinuti otpadno motorno vozilo pozivom ovlaštenog sakupljača. Isti je dužan preuzeti otpadno motorno vozilo u roku od 15 dana od dana poziva.

Članak 68.

(1)Ovlašteni sakupljač je dužan prilikom preuzimanja otpadnog vozila preuzeti od Korisnika (posjednika otpadnog vozila) dokumentaciju o otpadnom vozilu, popuniti prateći list sukladno posebnom propisu, te sačiniti foto zapis otpadnog vozila u svrhu dokazivanja njegove cjelovitosti i sljedivosti.

(2)Ovlašteni sakupljač je dužan za preuzeto cjelovito otpadno vozilo od posjednika koji je isto predao sukladno propisu, na temelju vaganjem utvrđene mase predanog otpadnog vozila, a koja ne može biti veća od mase vozila iskazane u prometnoj dozvoli, i iznosa jedinične naknade, posjedniku otpadnog vozila obračunati i isplatiti naknadu.

Članak 69.

Otpadna motorna vozila je zabranjeno držati na javnim površinama.

Članak 70.

Korisnik (posjednik otpadnog motornog vozila) je dužan osigurati da tekućine iz otpadnog motornog vozila ne istječu u okoliš.

Članak 71.

Davatelj usluge je dužan obavijestiti komunalno redarstvo ako ocjeni da otpadno motorno vozilo ugrožava sastavnice okoliša, da je na javnoj površini i sl.

***Otpadni papir i karton***

Članak 72.

Sakupljanje otpadnog papira i kartona (novine, časopisi i manja kartonska ambalaža) se obavlja najmanje jednom mjesečno za sve kategorije Korisnika.

Članak 73.

Korisnici iz kategorija 1. i 2. su dužni predavati otpadi papir na jedan od sljedećih načina:

1. putem individualnih spremnika/vrećica
2. putem spremnika na javnim površinama (zeleni otoci),
3. u reciklažnom dvorištu,
4. u mobilnom reciklažnom dvorištu.

Članak 74.

Korisnici 3. kategorije su dužni predavati otpadni papir i karton na jedan od sljedećih načina:

1. putem spremnika/vrećica dodijeljenih od strane Davatelja usluge,
2. u reciklažnom dvorištu ( bez obzira na količinu),
3. ovlaštenim sakupljačima/prijevoznicima otpadnog papira i kartona.

Članak 75.

Korisnici koji otpadni papir i karton predaju ovlaštenim sakupljačima/prijevoznicima uz propisanu popratnu dokumentaciju, dužni su nadležnoj službi Općine Privlaka najkasnije do 28.veljače tekuće godine, za prethodnu godinu, dati podatke o predanim količinama i vrstama otpada ( ključni broj i naziv otpada).

Članak 76.

Korisnici koji obavljaju djelatnost, a imaju veće količine otpadnog papira i kartona, mogu s Davateljem usluge ugovoriti dodjelu spremnika i učestalost odvoza prema potrebama i mogućnostima Davatelja usluge.

***Otpadne gume***

Članak 77.

(1)Korisnici kategorije 1. i 2. dužni su otpadne gume predati na jedan od sljedećih načina:

1. serviseru/vulkanizeru koji je dužan preuzeti otpadne gume
2. u reciklažnom dvorištu

(2)Korisnici kategorije 3. dužni su otpadne gume predavati:

1. ovlaštenom sakupljaču
2. serviseru

***Otpadne baterije i akumulatori***

Članak 78.

Korisnici kategorije 1. i 2. dužni su otpadne baterije i akumulatore predati na jedan od sljedećih načina:

1. u reciklažno dvorište
2. prodavatelju na lokaciji prodajnog prostora u kojem prodaje baterije i akumulatore, bez naknade i bez obveze kupnje nove baterije i/ili akumulatora
3. serviseru koji je dužan preuzeti otpadne automobilske baterije i akumulatore bez naknade
4. ovlaštenom sakupljaču

Članak 79.

Korisnici kategorije 3. dužni su otpadne baterije predati uz propisanu dokumentaciju:

1. ovlaštenom sakupljaču
2. serviseru (uz potvrdu o preuzimanju)

***Reciklažno dvorište***

Članak 80.

Adresa reciklažnog dvorišta za područje Općine Privlaka biti će poznata po izgradnji istoga.

A trenutno na području Općine Privlaka uspostavljen je odvoz otpada putem mobilnog reciklažnog dvorišta, mobilna reciklažna dvorišta postavljaju se na javnim površinama prema rasporedu i dinamici koja se objavljuje na Internet stranicama Čistoće d.o.o. Zadar.

Članak 81.

(1)Reciklažno dvorište, mobilno reciklažno dvorište i reciklažno dvorište za građevni otpad moraju biti opremljeni odgovarajućom vagom i video nadzorom ukoliko se istima obavlja trgovanje otpadom.

(2)Djelatnik koji zaprima otpad u reciklažnom dvorištu, mobilnom reciklažnom dvorištu i reciklažnom dvorištu za građevni otpad dužan je evidentirati Korisnika/donositelja otpada i količinu i vrstu predanog otpada o čemu izdaje pisanu potvrdu koju je korisnik dužan sačuvati kao dokaz korištenja reciklažnog dvorišta.

Članak 82.

(1)Davatelj usluge je dužan u reciklažnom dvorištu zaprimati bez naknade i voditi evidenciju o zaprimljenom otpadu nastalom u kućanstvu (Korisnici javne usluge iz kategorija 1. i 2.) na području Općine Privlaka za koje je uspostavljeno to reciklažno dvorište,

(2)Iznimno, prema cjeniku, naplaćuje se zaprimanje građevnog otpada u količini većoj od 200 kg građevnog otpada predanog u šest uzastopnih mjeseci i zaprimanje glomaznog otpada u količini većoj od 3m3 u jednoj kalendarskoj godini.

Članak 83.

(1)Korisnici iz kategorije 3. posebne kategorije otpada koje nastaju njihovom djelatnošću dužni su zbrinuti kod ovlaštenog sakupljača uz propisanu prateću dokumentaciju.

(2)Iznimno, korisnici kategorije 3. mogu, u dogovoru i prema Pravilniku rada reciklažnog dvorišta, predati otpad koji se zaprima u reciklažnom dvorištu, a prema popisu iz Tablice 2. predati u reciklažno dvorište uz naknadu koju određuje Davatelj usluge cjenikom za usluge reciklažnog dvorišta.

Članak 84

Popis otpada kojeg je Davatelj usluge dužan zaprimati a temeljem Dodatka IV. Pravilnika o gospodarenju otpadom (Narodne novine br. 117/17):

**Tablica 2.**

|  |  |  |
| --- | --- | --- |
| **OPIS OTPADA** | **KLJUČNI BROJ** | **NAZIV OTPADA** |
| problematični otpad | 15 01 10\* | ambalaža koja sadrži ostatke opasnih tvari ili je onečišćena opasnim tvarima |
| 15 01 11\* | metalna ambalaža koja sadrži opasne krute porozne materijale (npr. azbest), uključujući prazne spremnike pod tlakom |
| 16 05 04\* | plinovi u posudama pod tlakom (uključujući halone) koji sadrže opasne tvari |
| 20 01 13\* | Otapala |
| 20 01 14\* | Kiseline |
| 20 01 15\* | Lužine |
| 20 01 17\* | fotografske kemikalije |
| 20 01 19\* | Pesticidi |
| 20 01 21\* | fluorescentne cijevi i ostali otpad koji sadrži živu |
| 20 01 23\* | odbačena oprema koja sadrži klorofluorougljike |
| 20 01 26\* | ulja i masti koji nisu navedeni pod 20 01 25\* |
| 20 01 27\* | boje, tinte, ljepila i smole, koje sadrže opasne tvari |
| 20 01 29\* | detergenti koji sadrže opasne tvari |
| 20 01 31\* | citotoksici i citostatici |
| 20 01 33\* | baterije i akumulatori obuhvaćeni pod 16 06 01\*, 16 06 02\* ili 16 06 03\* i nesortirane baterije i akumulatori koji sadrže te baterije |
| 20 01 35\* | odbačena električna i elektronička oprema koja nije navedena pod 20 01 21\* i 20 01 23\*, koja sadrži opasne komponente |
| 20 01 37\* | drvo koje sadrži opasne tvari |
| otpadni papir | 15 01 01 | papirna i kartonska ambalaža |
| 20 01 01 | papir i karton |
| otpadni metal | 15 01 04 | metalna ambalaža |
| 20 01 40 | Metali |
| otpadno staklo | 15 01 07 | staklena ambalaža |
| 20 01 02 | Staklo |
| otpadna plastika | 15 01 02 | plastična ambalaža |
| 20 01 39 | Plastika |
| otpadni tekstil | 20 01 10 | Odjeća |
| 20 01 11 | Tekstil |
| krupni (glomazni) otpad | 20 03 07 | glomazni otpad |
| jestiva ulja i masti | 20 01 25 | jestiva ulja i masti |
| boje | 20 01 28 | boje, tinte, ljepila i smole, koje nisu navedene pod 20 01 27\* |
| deterdženti | 20 01 30 | detergenti koji nisu navedeni pod 20 01 29\* |
| lijekovi | 20 01 32 | lijekovi koji nisu navedeni pod 20 01 31\* |
| baterije i akumulatori | 20 01 34 | baterije i akumulatori, koji nisu navedeni pod 20 01 33\* |
| električna i elektronička oprema | 20 01 36 | odbačena električna i elektronička oprema, koja nije navedena pod 20 01 21\*, 20 01 23\* i 20 01 35\* |
| građevni otpad iz kućanstva1 | 17 01 01 | Beton |
| 17 01 02 | Cigle |
| 17 01 03 | crijep/pločice i keramika |
| 17 04 11 | kabelski vodiči koji nisu navedeni pod 17 04 10\* |
| 17 06 01\* | izolacijski materijali koji sadrže azbest |
| 17 06 03\* | ostali izolacijski materijali, koji se sastoje ili sadrže opasne tvari |
| 17 06 04 | izolacijski materijali koji nisu navedeni pod 17 06 01\* i 17 06 03\* |
| 17 06 05\* | građevinski materijali koji sadrže azbest |
| 17 08 01\* | građevinski materijali na bazi gipsa onečišćeni opasnim tvarima |
| 17 08 02 | građevinski materijali na bazi gipsa koji nisu navedeni pod 17 08 01\* |
| ostalo | 08 03 17\* | otpadni tiskarski toneri koji sadrže opasne tvari |
| 08 03 18 | otpadni tiskarski toneri koji nisu navedeni pod 08 03 17\* |
| 16 01 03 | otpadne gume |
| 18 01 01 | oštri predmeti (osim 18 01 03\*) |

1)odnosi se samo na građevni otpad koji nastaje održavanjem i manjim popravcima koje obavlja sam vlasnik u količini ne većoj od 200 kg u šest uzastopnih mjeseci.

Članak 85.

U mobilnom reciklažnom dvorištu mogu se zaprimati sljedeće vrste otpada prikazane u Tablici 3.

**Tablica 3.**

|  |  |  |
| --- | --- | --- |
| **NAZIV** | **VRSTA** | **OPIS** |
|  | 20 01 33\* | baterije i akumulatori obuhvaćeni pod 16 06 01\*, 16 06 02\* i 16 06 03\* i nesortirane baterije i akumulatori koji sadrže te baterije |
| 20 01 35\* | odbačena električna i elektronička oprema koja nije navedena pod 20 01 21\* i 20 01 23\*, koja sadrži opasne komponente |
| 16 05 04\* | plinovi u posudama pod tlakom (uključujući halone) koji sadrže opasne tvari |
| 15 01 10\* | ambalaža koja sadrži ostatke opasnih tvari ili je onečišćena opasnim tvarima |
| Otpadni papir | 15 01 01 | papirna i kartonska ambalaža |
| 20 01 01 | papir i karton |
| Otpadni metal | 15 01 04 | metalna ambalaža |
| 20 01 40 | metali |
| Otpadno staklo | 15 01 07 | staklena ambalaža |
| 20 01 02 | staklo |
| Otpadna plastika | 15 01 02 | plastična ambalaža |
| 20 01 39 | plastika |
| Otpadni tekstil | 20 01 10 | odjeća |
| 20 01 11 | tekstil |
| Jestiva ulja i masti | 20 01 25 | jestiva ulja i masti |
| Baterije iakumulatori | 20 01 34 | baterije i akumulatori koji nisu navedeni pod 20 01 33\* |
| Električna ielektronička oprema | 20 01 36 | odbačena električna i elektronička oprema koja nije navedena pod 20 01 21\*, 20 01 23\* i 20 01 35\* |
| Ostalo | 08 03 17\* | otpadni tiskarski toneri koji sadrže opasne tvari |
| 08 03 18 | otpadni tiskarski toneri koji nisu navedeni pod 08 03 17\* |

Članak 86.

Davatelj usluge odrediti će vrste otpada iz Tablice 3. koje će zaprimati u mobilnom reciklažnom dvorištu sukladno potrebama Korisnika.

Članak 87.

(1)U mobilnom reciklažnom dvorištu moguće je predati maksimalno 20 kg pojedine vrste otpada.

(2)Za količine veće od 20 kg Korisnik je dužan otpad odnijeti u reciklažno dvorište/privremeno reciklažno dvorište. Na zahtjev Korisnika Davatelj usluge preuzima takvu vrstu otpada na obračunskom mjestu, uz naknadu prema cjeniku.

Članak 88.

Davatelj usluge cjenikom može odrediti pogodnosti za korisnike koji koriste reciklažno dvorište/privremeno reciklažno dvorište.

Članak 89.

(2)Davatelj usluge dužan je osigurati sakupljanje otpada navedenog u Tablici 3. putem mobilnog reciklažnog dvorišta najmanje jednom u svaka tri mjeseca u svakom naselju, a sukladno Planu razmještaja mobilnog reciklažnog dvorišta koji korisnik dobiva krajem tekuće godine za iduću godinu.

(2)Nakon izgradnje reciklažnog dvorišta Davatelj usluge je dužan osigurati uslugu mobilnog reciklažnog dvorišta najmanje jednom u tri mjeseca u svakom naselju.

Članak 90.

(1)Korisnik usluge je dužan čuvati evidenciju o korištenju reciklažnog dvorišta i predaji komunalnog otpada na istome, jednu kalendarsku godinu.

(2)Korisnik je dužan evidenciju iz prethodnog stavka dostaviti na uvid Davatelju usluge u svrhu utvrđivanja minimalne cijene javne usluge (ostvarenje prava na popust).

Članak 91.

Davatelj usluge može cjenikom odrediti pogodnosti za korisnike koji koriste reciklažno dvorište/privremeno reciklažno dvorište i/ili mobilno reciklažno dvorište.

***Sakupljanje miješanog komunalnog otpada i biorazgradivog komunalnog otpada***

Članak 92.

(1)Korisnici su dužni kante i/ili vreće iznijeti najkasnije temeljem uputa Davatelja usluge i prema planu odvoza Davatelja usluge.

(2)Sav odloženi miješani komunalni otpad u kantama za miješani komunalni otpad mora se nalaziti u kanti, a poklopac mora biti potpuno zatvoren.

(3)Otpad mora biti tako složen u posudu da prilikom pražnjenja sav gravitacijski ispadne iz posude.

Članak 93.

Korisnik usluge je dužan koristiti spremnike u skladu sa njihovom namjenom.

Članak 94.

(1)Sav odloženi biorazgradivi komunalni otpad mora se nalaziti u kanti, a poklopac mora biti potpuno zatvoren.

(3)Otpad mora biti tako složen u posudu da prilikom pražnjenja sav gravitacijski ispadne iz posude.

Članak 95.

Korisnici javne usluge koji koriste individualne spremnike, kojima volumen miješanog komunalnog otpada ili biorazgradivog komunalnog otpada premašuje volumen kante, moraju višak otpada odlagati u vrećama Davatelja usluge volumena 30 i 60 litara, kroz čiju cijenu plaćaju sakupljanje, odvoz i oporabu ili odlaganje dodatnog miješanog komunalnog ili biorazgradivog komunalnog otpada.

Članak 96.

Zabranjeno je odlagati korisni otpad koji se može reciklirati, biorazgradivi otpad, tekući otpad, žar, lešine životinja, baterije, akumulatore, auto gume, otpad iz klaonica, mesnica, ribarnica, opasni otpad, građevinski otpad u kante za miješani komunalni otpad.

Članak 97.

U kante za biorazgradivi komunalni otpad se mogu odložiti samo ostaci iz kućanstva (ostaci voća i povrća, talog kave, ljuske jajeta, vrećice za čaj, papirnate maramice), ostaci iz vrta (lišće, korov, usitnjeno grmlje i živica, ostaci cvijeća i vrtne zemlje) i ohlađeni pepeo.

Članak 98.

(1)Miješani komunalni otpad se prikuplja u spremnicima za miješani komunalni otpad koji se nalaze na obračunskom mjestu/mjestu primopredaje Korisnika.

(2)Vrećice za miješani komunalni otpad volumena 30 ili 60 litara mogu koristiti:

* korisnici usluga kategorije 2. jednokratno prilikom odlaska iz objekta na kraju sezone
* korisnici kategorije 1. i 2. ukoliko u kratkom vremenskom razdoblju imaju potrebu za predavanjem veće količine otpada od one predviđene spremnicima. Ukoliko se potreba iskazuje u dva obračunska razdoblja za redom, u jednoj kalendarskoj godini, Korisniku se dodjeljuje prvi veći spremnik za MKO.

(3)Tipizirani/standardizirani spremnici za prikupljanje miješanog komunalnog otpada su plastični spremnici volumena 80 litara, 120 litara, 240 litara, 360 litara i 1100 litara.

Članak 99.

(1)Biorazgradivi komunalni otpad prikuplja se u spremnicima za biorazgradivi komunalni otpad.

(2)Vrećice za biorazgradivi otpad su volumena 30 i 60 litara, a način korištenja vrećica isti je kao i za korištenje vrećica za MKO kako je opisano u članku 98. stavak 2 ove Odluke.

(3)Tipizirani/standardizirani spremnici za prikupljanje biorazgradivog komunalnog otpada su plastični ili metalni spremnici volumena 80 litara, 120 litara, 240 litara i 1.100 litara.

Članak 100.

(1)Spremnici za komunalni otpad kod Korisnika moraju imati oznaku naziva vrste otpada za koju je spremnik namijenjen, oznaku Davatelja usluge i oznaku koja je u Evidenciji o preuzetom komunalnom otpadu pridružena Korisniku i obračunskom mjestu.

(2)Spremnici za komunalni otpad postavljeni na javnoj površini moraju imati oznaku Davatelja usluge, naziv vrste otpada za koju je spremnik namijenjen te kratku uputu o otpadu koji se sakuplja putem tog spremnika.

(3)Općina Privlaka i Davatelj usluge na svojoj mrežnoj stranici objavljuju i ažurno održavaju popis koji sadrži sljedeće informacije:

1. lokacije mobilnih reciklažnih dvorišta po naseljima,
2. lokacije spremnika za odvojeno sakupljanje komunalnog otpada,
3. područja u kojima se spremnici za odvojeno sakupljanje komunalnog otpada izravno ustupaju korisniku javne usluge.

Članak 101.

(1)Davatelj usluge dužan je do 15.12. tekuće godine dati svakom Korisniku Kalendar odvoza otpada za iduću godinu.

(2)Kalendar je Davatelj usluge dužan objaviti i na svojim mrežnim stranicama.

**VI OBVEZNA MINIMALNA JAVNA USLUGA**

Članak 102.

Obvezna minimalna javna usluga obuhvaća razmjerni trošak za ekonomski održivo poslovanje, sigurnost i, redovitost i kvalitetu pružanja javne usluge koja je razmjerna količini otpada koju je proizvodi Korisnik, a temeljem načela onečišćivač plaća.

Članak 103.

(1)Obvezna minimalna javna usluga obuhvaća troškove nabave i održavanja opreme za prikupljanje otpada, troškove prikupljanja otpada, troškove obrade otpada, troškove rada mobilnog reciklažnog dvorišta, troškove prijevoza i obrade glomaznog otpada koji se prikuplja u okviru javne usluge, troškove osoblja, planirane troškove ulaganja u sustav i sve druge troškove osim direktnih troškova zbrinjavanja miješanog komunalnog otpada, a temeljem godišnjeg financijskog izvješća o poslovanju Davatelja usluge i godišnjeg Plana ulaganja u sustav.

(2)Troškovi koje obuhvaća obvezna minimalna javna usluga (CMJU) usklađuju se godišnje, po završenom financijskom izvješću Davatelja usluge i Planu ulaganja u sustav (opremu) za tekuću kalendarsku godinu, a time se, posljedično mijenja cijena javne usluge za područje Općine Privlaka.

**VII CIJENA JAVNE USLUGE**

Članak 104.

(1)Cijena javne usluge se iskazuje kao zbroj troškova minimalne javne usluge, troškova zbrinjavanja miješanog komunalnog otpada, ugovorne kazne (ukoliko je Korisnik postupio protivno ovoj Odluci) i naknade za građenje (ukoliko je Općina Privlaka donijela godišnji Plan ulaganja u komunalnu infrastrukturu i temeljem tog Plana odlučila iznos koji će se naplaćivati korisnicima javne usluge kao Naknadu za građenje - NG).

(2)Troškovi zbrinjavanja miješanog komunalnog otpada (trošak pretovarnih stanica, trošak prijevoza od pretovarne stanice do odlagališta/centara za gospodarenje otpadom i trošak obrade i zbrinjavanja) se iskazuju kao dio cijene javne usluge za količinu (litre) predanog miješanog komunalnog otpada, a izraženi su u kunama (JCV).

(3)Troškovi zbrinjavanja miješanog komunalnog otpada obračunavaju se temeljem evidencije o količini predanog miješanog komunalnog otpada.

(4)Promjenom troškova navedenih u stavku 2. ovog članka, mijenja se i jedinična cijena za pražnjenje volumena spremnika miješanog komunalnog otpada (JCV).

Članak 105.

Usklađenje cijene javne usluge koje se obavljaju temeljem:

* godišnjeg financijskog izvješća Davatelja usluge,
* promjena nastalih u troškovima zbrinjavanja otpada,
* plana ulaganja u opremu i komunalnu infrastrukturu za gospodarenje komunalnim otpadom,

Članak 106.

(1)Općina Privlaka preuzima obvezu plaćanja javne usluge temeljem kriterija iz Zakona o socijalnoj skrbi (Narodne novine br. 157/13, 152/14, 99/15, 52/16, 16/17) kojima se određuju korisnici socijalne skrbi koji primaju zajamčenu minimalnu naknadu od strane Centra za socijalnu skrb.

(2)Pored kriterija navedenih u stavku 1. ovog članka, Općina Privlaka može preuzeti obvezu plaćanja javne usluge i temeljem dodatnih kriterija koje je dužna objaviti na svojoj mrežnoj stranici.

***Suglasnost na cjenik***

Članak 107.

(1)Načelnik Općine Privlaka daje suglasnost na prijedlog cjenika, odnosno njegove izmjene i dopune.

(2)Načelnik Općine Privlaka dužan se je očitovati u roku od 15 dana od dana podnošenja zahtjeva za pribavljanje suglasnosti.

(3)Ukoliko se načelnik Općine Privlaka ne očituje u roku od 15 dana na prijedlog cjenika, smatra se da je suglasan sa prijedlogom cjenika.

Članak 108.

Općina Privlaka objavljuje suglasnost na cjenik/izmjene i dopune cjenika, u Službenom glasniku Zadarske županije i na mrežnim stranicama Općine Privlaka.

Članak 109.

Davatelj usluge je dužan obavijestiti Korisnika o cjeniku/izmjenama i dopunama cjenika, u roku od 30 dana prije dana primjene cjenika.

***Obračun cijene javne usluge***

Članak 110.

(1)Cijena javne usluge – CJU

Jedinična cijena za pražnjenje volumena spremnika miješanog komunalnog otpada izražena u kunama - JCV

Cijena minimalne javne usluge – CMJU

Ugovorna kazna - UK

Broj pražnjenja spremnika miješanog komunalnog otpada – BP

Udio Korisnika – U

Naknada za gradnju građevina za gospodarenje komunalnim otpadom razmjerno predanom volumenu - NG

Cijena javne usluge za predanu količinu miješanog komunalnog otpada izražena u kunama - C

(2) Izračun se vrši na sljedeći način: C = JCV x BP x U

CJU = (JCV x BP x U) + CMJU + UK + (BP x U) x NG

skraćeno: **CJU = C + CMJU + UK + NG**

Članak 111.

(1)Troškovi Davatelja usluge za izračun cijene minimalne javne usluge raspoređeni su na ukupnu količini proizvedenog miješanog komunalnog otpada s područja Općine Privlaka u prošloj kalendarskoj godini.

(2)Troškovi za izračun cijene minimalne javne usluge raspoređeni su na sve kategorije Korisnika sukladno količini proizvedenog miješanog komunalnog otpada i opterećenju sustava gospodarenja otpadom na području Općine Privlaka u prošloj kalendarskoj godini. Odnosno, opterećenje sustava gospodarenja otpadom pojedine kategorije Korisnika u prošloj kalendarskoj godini preneseno je u troškove Davatelja javne usluge u prošloj kalendarskoj godini koji su nastali pružanjem javne usluge za tu kategoriju Korisnika. Na ovaj način se cijena minimalne javne usluge raspoređuje na sve kategorije Korisnika proporcionalno količini proizvedenog miješanog komunalnog otpada i opterećenju sustava gospodarenja otpadom na području Općine Privlaka.

(3)Za 1. kategoriju Korisnika cijena minimalne javne usluge ugovara se temeljem broja članova kućanstva i pripadajućeg volumena spremnika.

(4)Za 2. kategoriju Korisnika je temeljem očitovanja u Izjavi (ili prijedloga Davatelja usluge) određen broj osoba koji koriste nekretninu. Na temelju broja osoba koji koriste nekretninu ugovara se volumen spremnika, a temeljem toga obračunava se cijena minimalne javne usluge. Korisnici 2. kategorije plaćaju cijenu minimalne javne usluge za sva godišnja obračunska razdoblja.

(5)Prijedlog Davatelja usluge za određivanje broja osoba koji koriste nekretninu 2. kategorije Korisnika prikazan je Tablicom 4.

**Tablica 4.**

|  |  |
| --- | --- |
| **Površina (m2)** | **Broj osoba** |
| 0-45 | 1 |
| 46-60 | 2 |
| 61-80 | 3 |
| 81-100 | 4 |
| 100+ | 5 |

(6)Za 3. kategoriju Korisnika cijena minimalne javne usluge definirana je prosječnom proizvodnjom miješanog komunalnog otpada Korisnika 3. kategorije, vrstom djelatnosti, opterećenjem sustava gospodarenja komunalnim otpadom i ukupnom površinom poslovnih prostora pojedine skupine.

(7)Za 1. i 2. kategoriju Korisnika koji obavljaju djelatnost iznajmljivanja soba/apartmana minimalna javna usluga uvećana je za broj postelja koje se koriste za iznajmljivanje. Dodatna cijena minimalne javne usluge naplaćuje se u periodu turističke sezone.

(8)Cijena javne usluge za predanu količinu miješanog komunalnog otpada se za sve kategorije Korisnika obračunava na temelju proizvedenih količina miješanog komunalnog otpada, odnosno na temelju volumena predanog spremnika za miješani komunalni otpad u obračunskom razdoblju.

Članak 112.

(1)Cijena javne usluge može se uvećati za naknadu za gradnju građevina za gospodarenje komunalnim otpadom (NG) što je prihod Općine Privlaka a koja se obračunava po litri preuzetog miješanog komunalnog otpada.

(2)Iznos naknade za građenje utvrđuje se temeljem godišnjeg plana gradnje građevina za gospodarenje komunalnim otpadom koji donosi općinsko vijeće, najkasnije u prosincu tekuće godine za iduću godinu.

Članak 113.

Kad više Korisnika zajednički koriste spremnik, bez obzira na kategoriju Korisnika, zbroj udjela svih Korisnika, određenih međusobnim sporazumom ili prijedlogom Davatelja usluge, mora iznositi jedan.

Članak 114.

Kad više Korisnika koristi zajednički spremnik, nastalu obvezu plaćanja ugovorne kazne u slučaju kada se ne utvrdi odgovornost pojedinog Korisnika snose svi Korisnici koji koriste zajednički spremnik sukladno udjelima u korištenju spremnika.

***Volumen ugovorenog spremnika prema kategorijama korisnika***

Članak 115.

Kriterij za prijedlog Davatelja usluge za veličinu ugovorenog volumena spremnika je broj članova domaćinstva za 1. i 2. kategoriju Korisnika sukladno Tablici 5.

**Tablica 5.**

|  |  |
| --- | --- |
| **Broj članova domaćinstva** | **Dodijeljeni spremnik određenog volumena (L)** |
| 1 – 2 | 80 |
| 3 – 5 | 120 |
| 6+ | 240 |

Članak 116.

Za 2. kategoriju korisnika volumena spremnika Davatelja usluge predlaže na temelju sljedećih kriterija:

**Tablica 6.**

|  |  |
| --- | --- |
| **Površina(m2)** | **Broj osoba** |
| 0-29 | 1 |
| 30-45 | 2 |
| 46-60 | 3 |
| 61-80 | 4 |
| 81-100 | 5 |
| 100+ | 6 |

Članak 117.

Kriterij za volumen ugovorenog spremnika za 3. kategoriju Korisnika ugovara se temeljem kriterija navedenih u ovoj Odluci i potreba Korisnika.

Članak 118.

(1)Korisnici se u Izjavi očituju slažu li se s prijedlogom Davatelja usluge i ako ne, predlažu drugi volumen spremnika od onog koji je predložio Davatelj usluge.

(2)Davatelj usluge je dužan postupati po očitovanju Korisnika i kontrolirati podatke koje je isti naveo u Izjavi a odnose se na broj osoba koje koriste nekretninu, i za 2. kategoriju Korisnika, period u kojem borave u nekretnini.

Članak 119.

Dokaz o izvršenju javne usluge je očitanje čipa/bar koda spremnika za miješani komunalni otpad.

Članak 120.

Ukoliko u više stambenim zgradama ne dođe do dogovora suvlasnika, korisnici javnih usluga sami financiraju nabavu individualnih spremnika i opreme za identifikaciju korisnika i volumena otpada ukoliko je takav način tehnički izvediv za Davatelja javne usluge s obzirom na opremu i vozila.

**VIII KORIŠTENJE JAVNE USLUGE U SLUČAJU NASTUPANJA IZVANREDNIH OKOLNOSTI (VIŠA SILA)**

Članak 121.

(1)Davatelj usluge se neće smatrati odgovornim za kašnjenja u ispunjenju ili za neispunjenje obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, poplava, eksplozija, rat, embargo, štrajkovi, lokalni ili nacionalni neredi i nemiri.

(2)U slučaju nastupa takvih kašnjenja u ispunjenju ili neispunjenja javne usluge, Davatelj usluge će bez odgode obavijestiti korisnike usluga putem mrežnih stranica/ sredstava javnog informiranja o njihovom nastupanju.

(3)Ispunjenje obveza Davatelja usluge iz Ugovora u slučaju iz stavka 1. ovog članka će se odgoditi ili promijeniti za vrijeme njegovog trajanja.

**IX IZJAVA O NAČINU KORIŠTENJA JAVNE USLUGE ( u daljnjem tekstu: Izjava)**

Članak 122.

(1)Korisnik usluge dužan je dostaviti Davatelju usluge Izjavu o načinu korištenja javne usluge.

(2)Izjava iz stavka 1. ovoga članka daje se na obrascu koji sadrži sljedeće:

1. obračunsko mjesto
2. podatke o Korisniku (ime i prezime ili naziv pravne osobe ili fizičke osobe – obrtnika te OIB i adresu)
3. mjesto primopredaje
4. udio u korištenju spremnika
5. vrstu, zapremninu i količinu spremnika sukladno ovoj Odluci
6. broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju
7. očitovanje o kompostiranju biootpada
8. očitovanje o korištenju nekretnine na obračunskom mjestu ili o trajnom nekorištenju nekretnine
9. obavijest Davatelja usluge o uvjetima kad se Ugovor o načinu korištenja javne usluge smatra sklopljenim (u daljnjem tekstu: Ugovor)
10. izjavu Korisnika kojom potvrđuje da je upoznat s Ugovorom
11. izjavu Korisnika da izričito pristaje na ispunjenje ugovora te potvrđuje da je upoznat s činjenicom da će izgubiti pravo na jednostrani raskid ugovora ako usluga bude u potpunosti ispunjena,
12. izvadak iz cjenika javne usluge.

(3)Podaci iz stavka 2. ovoga članka svrstani su u obrascu Izjave u dva stupca od kojih je prvi prijedlog Davatelja usluge, a drugi očitovanje Korisnika.

(4)Broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju iz stavka 2. točke 6. ovoga članka mora se odrediti u skladu sa sljedećom minimalnom učestalošću:

* najmanje jednom tjedno za biootpad iz biorazgradivog komunalnog otpada
* najmanje jednom mjesečno za otpadni papir i karton iz biorazgradivog komunalnog otpada
* najmanje jednom tjedno za miješani komunalni otpad.

(5)Korisnik je dužan vratiti Davatelju usluge dva primjerka Izjave iz stavka 1. ovoga članka s potpisom Korisnika u pisanom obliku u roku od 15 dana od dana zaprimanja.

(6)Davatelj usluge je dužan po zaprimanju Izjave sukladno stavku 5. ovoga članka, Korisniku vratiti jedan ovjereni primjerak Izjave u roku od 8 dana od zaprimanja.

(7)Davatelj usluge je dužan primijeniti podatak iz Izjave koji je naveo korisnik usluge (stupac: očitovanje Korisnika) kada je taj podatak u skladu sa Zakonom, Uredbom i ovom Odlukom.

(8)Iznimno od stavka 7. ovoga članka Davatelj j usluge primjenjuje podatak iz Izjave koji je naveo Davatelj usluge (stupac: prijedlog Davatelja usluge) u sljedećem slučaju:

1. kad se Korisnik ne očituje o podacima iz stavka 2. ovoga članka u roku iz stavka 5. ovoga članka
2. kad više Korisnika koristi zajednički spremnik, a među Korisnicima nije postignut dogovor o udjelima korištenja zajedničkog spremnika na način da zbroj svih udjela čini jedan, primjenjuje se udio Korisnika u korištenju zajedničkog spremnika koji je odredio Davatelj usluge.

(9)Davatelj usluge može omogućiti davanje Izjave iz stavka 1. ovoga članka elektroničkim putem kad je takav način prihvatljiv Korisniku.

(10)Korisnik dužan je obavijestiti Davatelja usluge o svakoj promjeni podataka iz Izjave u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

**X PRIGOVOR KORISNIKA JAVNE USLUGE (REKLAMACIJA)**

Članak 123.

(1)Davatelj usluge je dužan omogućiti Korisniku podnošenje pisanog prigovora:

* u svojim poslovnim prostorijama,
* putem pošte,
* telefaksa ili
* elektroničke pošte,

i bez odgađanja pisanim putem potvrditi njegov primitak.

(2)Obrazac za podnošenje prigovora Davatelj usluge je dužan objaviti na svojim mrežnim stranicama.

(3)Tiskani obrasci za podnošenje prigovora Korisnik preuzeti i u službenim prostorijama Davatelja usluge.

(4)Davatelj usluge je dužan razmatrati pisani prigovor samo ako je isti podnesen na službenom obrascu Davatelja usluge i ako je korisnik javne usluge naveo sve podatke koji su navedeni na obrascu i potpisao isti.

(5)Davatelj usluge je dužan u poslovnim prostorijama vidljivo istaknuti obavijest o načinu podnošenja pisanog prigovora.

(6)Osim obveze iz stavaka 1, 2. i 3. ovoga članka, Davatelj usluge je dužan na ispostavljenom računu vidljivo istaknuti obavijest o načinu podnošenja pisanog prigovora.

(7)Davatelj usluge je dužan u pisanom obliku odgovoriti na prigovore podnesene na način opisan u stavku 4. ovoga članka u roku od 15 dana od dana zaprimljenog prigovora.

(8)O prigovorima Korisnika usluge odlučuje povjerenstvo koje osniva Davatelj usluge, a u kojem se nalaze predstavnici Davatelja Usluge i udruge potrošača.

**XI** **OBAVIJEST O PRIKUPLJANJU MIJEŠANOG KOMUNALNOG OTPADA, BIORAZGRADIVOG KOMUNALNOG OTPADA I RECIKLABILNOG KOMUNALNOG OTPADA**

Članak 124.

(1)Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada (u daljnjem tekstu:

obavijest) mora sadržavati:

* plan s datumima i okvirnim vremenom primopredaje miješanog komunalnog otpada, biorazgradivog komunalnog otpada i reciklabilnog komunalnog otpada
* lokaciju i radno vrijeme reciklažnog dvorišta
* lokaciju, datum i radno vrijeme mobilnog reciklažnog dvorišta
* plan s datumima preuzimanja glomaznog otpada u okviru javne usluge
* lokacije spremnika za odvojeno sakupljanje komunalnog otpada na javnoj površini
* uputu o kompostiranju za Korisnika koji kompostira biootpad
* uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom
* kontakt podatke i način podnošenja zahtjeva za preuzimanje komunalnog otpada na zahtjev Korisnika
* uputu o preuzimanju komunalnog otpada na zahtjev Korisnika.

(2)Davatelj usluge dužan je Korisniku do kraja prosinca tekuće kalendarske godine za iduću kalendarsku godinu dostaviti Obavijest u pisanom obliku ili putem mrežne stranice kad je to korisniku javne usluge prihvatljivo.

**XII. OPĆI UVJETI UGOVORA O NAČINU KORIŠTENJA JAVNE USLUGE**

Članak 125.

Opći uvjeti ugovora o načinu korištenja javne su sadržani Prilogu 1 ove Odluke.

**XIII. UGOVORNA KAZNA**

Članak 126.

(1)Ugovorna kazna je iznos određen ovom Odlukom koji je Korisnik dužan platiti u slučaju kad je postupio protivno Ugovoru.

(2)Iznos ugovorne kazne mora biti razmjeran troškovima uklanjanja posljedica takvog postupanja.

(3)Smatra se da je Korisnik postupio protivno Ugovoru:

* ako ne vrši predaju otpada Davatelju usluge, a na temelju podataka očitanja mjernih uređaja za potrošnju električne energije, plina, pitke vode ili na drugi način se utvrdi da koristi nekretninu,
* ako nakon obavijesti Davatelja usluge ne ugovori spremnik veće zapremnine, a prema evidenciji o preuzetoj količini otpada proizlazi da za dva uzastopna obračunska razdoblja odlaže miješani komunalni otpad u količini koja premašuje volumen spremnika dodijeljenog sukladno Ugovoru,
* ako odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad,
* ako odlaže problematični otpad u spremnike za miješani komunalni otpad ili druge spremnike namijenjene reciklabilnom otpadu,
* ako se poklopac spremnika ne može u potpunosti zatvoriti,
* ako se uz spremnik nalazi rasuti otpad, otpad odložen u vrećice koje nisu od Davatelja usluge ili su odložene druge vrste otpada bez prethodne najave Davatelju usluge (EE otpad, glomazni otpad),
* ako u vrećicama/spremnicama za koristan otpad nije razvrstan otpad po vrstama kako je predviđeno ovom Odlukom,
* ako Korisnik u vreće za reciklabilni otpad odlaže miješani komunalni otpad,
* ako tijekom godine dana niti jednom ne koristi reciklažno dvorište ili mobilno reciklažno dvorište,
* ako kompostira otpad na neprimjeren način, odnosno ako ne kompostira otpad na način kako je određeno u članku 64. ove Odluke,
* ako odloži glomazni otpad na javnu površinu bez prethodnog dogovora s Davateljem usluge.

(3)Ako se poklopac spremnika koji je dodijeljen Korisniku ne može zatvoriti Davatelj usluge će naplatiti Korisniku dodatni volumen koji prelazi volumen spremnika.

(4)Korisnik usluge koji u godini dana nije niti jednom postavio spremnik za pražnjenje što se dokazuje izvodom iz elektroničke evidencije pražnjenja spremnika, a u istom roku nije kupio ili tražio vrećice za miješani komunalni otpad dužan je Davatelju usluge, na njegovo traženje, dostaviti dokaze da nije koristio nekretninu.

(5)Ako Korisnik ne predoči Davatelju usluge dokaze da nije koristio nekretninu, Davatelj usluge će Korisniku naplatiti ugovornu kaznu u iznosu koji odgovara cijeni pražnjenja minimalno jednom u dva tjedna za miješani komunalni otpad za volumen spremnika koji je utvrđen Ugovorom.

(6)Ukoliko preuzimatelj ne dostavi podatke o prikupljenoj ambalaži sa povratnom naknadom i papira nadležnoj službi Općine Privlaka.

Članak 127.

Kad više Korisnika koristi zajednički spremnik, a ne utvrdi se odgovornosti pojedinog korisnika za postupanja protivno Ugovoru svi Korisnici koji koriste zajednički spremnik su dužni platiti ugovornu kaznu razmjerno svojim udjelima u zajedničkom korištenju spremnika.

Članak 128.

(1)Djelatnici komunalne tvrtke na terenu utvrđuju je li određeni Korisnik usluge postupio protivno Ugovoru, odnosno je li Korisnik dužnik plaćanja ugovorne kazne.

(2)Dokaz da je Korisnik postupio protivno Ugovoru je fotografski zapis/video snimak spremnika/vrećice ili otpada rasutog ili neprimjereno odloženog na obračunskom mjestu. Na fotografskom zapisu/videu potrebno je da obračunsko mjesto Korisnika bude jasno uočljivo.

(3)Ukoliko se Korisnik zatekne u odlaganju otpada na način protivan Ugovoru, komunalni redar ili djelatnik Davatelja usluge dužan ga je fotografirati što čini prihvatljivi dokazni materijal za daljnje postupanje komunalnog redara (utvrđivanje identiteta i daljnje postupanje po Odluci o komunalnom redu Općine Privlaka).

(4)Raspon visine ugovorne kazne određen je Tablicom 6.

**Tablica 7.**

|  |  |  |
| --- | --- | --- |
| **Ugovorna kazna** | **Minimalna cijena** | **Maksimalna cijena** |
| Korisnik ne vrši predaju otpada Davatelju usluge, a utvrdi se da koristi nekretninu | Ugovoreni spremnik s odvozom od 2 puta mjesečno |  |
| Korisnik za dva uzastopna obračunska razdoblja odlaže miješani komunalni otpad u količini koja premašuje volumen ugovorenog spremnika sukladno Ugovoru | Dodatnih 20% volumena ugovorenog spremnika u obračunskom razdoblju | Dodatnih 50% volumena ugovorenog spremnika u obračunskom razdoblju |
| Korisnik odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad | Obračunati cijenu odloženog volumena i dodatno kaznu od min 50 kn | 100 kn |
| Korisnik odlaže problematični otpad u spremnike za miješani komunalni otpad ili druge spremnike namijenjene reciklabilnom otpadu | Ovisno o volumenu spremnika i onda se obračuna volumen spremnika x koeficijent pretvorbe volumena u kg x cijena zbrinjavanja opasnog otpada/kg | - |
| Poklopac ugovorenog spremnika Korisnika ne može se u potpunosti zatvoriti pri odvozu otpada | Dodatnih 10% volumena ugovorenog spremnika u obračunskom razdoblju | Dodatnih 30% volumena ugovorenog spremnika u obračunskom razdoblju |
| Uz ugovoreni spremnik Korisnika nalazi se rasuti otpad, otpad odložen u vrećice koje nisu od Davatelja usluge ili su odložene druge vrste otpada bez prethodne najave Davatelju usluge (EE otpad, glomazni otpad) | Cijena preuzimanja po litri otpada + dodatan rad radnika/sat + prijevoz po km (ako je potrebno da dođe drugo vozilo po npr. glomazni ili EE otpad | - |
| Koristan komunalni otpad nije razvrstan u vrećicama/spremnicima na način predviđen ovom Odlukom | Cijena zbrinjavanja MKO/l ili cijena razvrstavanja komunalnog otpada + upozorenje Korisniku | - |
| Korisnik u vreće/spremnike za reciklabilni otpad odlaže miješani komunalni otpad | Cijena zbrinjavanja MKO/l + upozorenje korisniku | - |
| Korisnik tijekom godine dana niti jednom nije koristio uslugu (mobilnog) reciklažnog dvorišta | 500,00 kn | 1.500,00 kn |
| Ukoliko preuzimatelj ne dostavi podatke o prikupljenoj ambalaži sa povratnom naknadom i papira nadležnoj službi OPĆINE PRIVLAKA. | 3.000,00NAPLAĆUJE OPĆINA | 10.000,00 kn |
| Korisnik kompostira otpad na neprimjeren način | 200,00 kn | 1.000,00 kn |
| Korisnik odlaže glomazni otpad na javnu površinu bez prethodnog dogovora s Davateljem usluge | Cijena preuzimanja određene mase glomaznog otpada + dodatan rad radnika/sat + prijevoz po km | - |

(5)Visina cijene ugovorne kazne mora biti razmjerna troškovima uklanjanja posljedica postupanja protivno Ugovoru, a uračunava cijenu obrade i zbrinjavanja određenog volumena otpada (kn/l), vrijeme rada radnika – satnica (kn/h) i udaljenost do lokacije obračunskog mjesta na kojoj je Korisnik postupio protivno Ugovoru (potrošnja goriva (l goriva), cijena goriva (kn/l) i udaljenost (km)).

**XIV. NADZOR**

Članak 129.

Nadzor nad provedbom ove Odluke obavljaju djelatnici Davatelja usluge i komunalni redari na temelju Odluke o komunalnom redu.

**XV PRIJELAZNE I ZAVRŠNE ODREDBE**

Članak 130.

(1)Davatelj usluge je dužan ispuniti tehničko-tehnološke uvjete naplate odvoza otpada po volumenu na cijelom području Općine Privlaka najkasnije do 01.11.2018. godine.

Članak 131.

Cjenik usluga za sve kategorije Korisnika koji je na snazi od 1.1.2017. god.

vrijedi do ispunjenja tehničkih uvjeta u smislu označavanja spremnika opremom za elektronsko očitanje preuzimanja miješanog komunalnog otpada i /ili do potpisivanja ugovora (Izjava) o korištenju usluge sa Korisnicima.

Članak 132.

(1)Odluka stupa na snagu danom objave u Službenom glasniku Zadarske županije i na mrežnim stranicama Općine Privlaka.

(2)Davatelj usluge je dužan objaviti Odluku i Opće uvjete kao sastavni dio Odluke na mrežnim stranicama Davatelja usluge.

Članak 133.

Odredbe za ispunjenje kojih nisu ispunjeni tehničko-tehnološki uvjeti i/ili ukoliko za ispunjenje istih nisu izgrađene građevine i nabavljena oprema, primjenjuju se od dana kada Davatelj usluge započne sa upravljanjem/korištenjem istima.

Članak 134.

Po izgradnji reciklažnog dvorišta i kompostane ova će se odluka nadopuniti sa adresama navedenih građevina.